title: Suomalainen oopperamusiikki

text: Tauno Pylkkänen (1918–1980) sävelsi uransa aikana yhdeksän oopperaa, jotka tyylillisesti muistuttavat Giacomo Puccinia ja joissa on vaikutteita myös Sibeliuksen, Melartinin ja Madetojan melodiikasta. Pylkkäsen oopperoita ovat muun muassa "Mare ja hänen poikansa" (1945), "Sudenmorsian" (1948), joka voitti kolmannen palkinnon Prix Italia-kilpailussa, ja Suomen itsenäisyyden 50-vuotisjuhlien tilausteos "Tuntematon sotilas" (1967), jota esitettiin yli kolmekymmentä kertaa. Pylkkänen toimi myös Kansallisoopperan taiteellisena johtajana vuosina 1960–1969. Muita merkittäviä sotienjälkeisten vuosikymmenien oopperasäveltäjiä olivat Ahti Sonninen, joka sävelsi Suomen ensimmäisen radio-oopperan "Merenkuninkaan tytär" (1949), sekä Tauno Marttinen, joka uransa aikana siirtyi myöhäisromanttisesta tyylistä dodekafoniaan opiskeltuaan sitä Vladimir Vogelin johdolla. Marttisen "Suuren joen laulu" (1980) -oopperan kantaesitystä Kemissä pidetään kaikkien aikojen pohjoisimpana oopperaensi-iltana.


title: Suomalainen oopperamusiikki

text: Todellinen suomalaisen oopperan läpimurto tapahtui 1970-luvulla, kun Joonas Kokkosen "Viimeiset kiusaukset" (1975) ja Aulis Sallisen "Ratsumies" -oopperat ensiesitettiin. Korvat auki -yhdistyksen nuorten, jotka halusivat samastua eurooppalaiseen avantgardeen, piirissä teoksia alettiin pian pilkallisesti kutsua karvalakkioopperoiksi viitaten niiden perinteiseksi koettuun sävelkieleen ja kansallisiin aiheisiin. Toisaalta juuri teosten ”karvalakkimaisuus” teki vaikutuksen niin kotimaiseen yleisöön, kriitikoihin kuin ulkomaisiin kuulijoihinkin. Teokset koettiin aidoksi ja raikkaaksi vaihtoehdoksi ajan modernistiselle nykyoopperalle. Sallisen ja Kokkosen oopperateokset saivat aikaan ennen näkemättömän oopperainnostuksen, joka on jatkunut aina 2000-luvulle asti. Oopperaa ryhdyttiin Suomessa esittämään laajasti myös ulkoilmanäyttämöillä ja toteuttamaan amatöörivoimin ”kyläoopperoissa”. Ooppera laajeni maassa myös suuren yleisön taidemuodoksi. Suomalaiseen 1980-luvun ”oopperabuumiin”, joka ilmeni aikana, jolloin oopperaa pidettiin muualla maailmassa jo aikansa eläneenä taidemuotona, vaikutti osaltaan se, ettei Suomessa ollut vanhaa kuninkaallisen hovin musiikkiperinnettä. Yleisöä eivät siten sitoneet ennakkoasenteet oopperamusiikkia kohtaan. Oopperabuumiin vaikuttivat myös vuonna 1973 Kansallisoopperan ylikapellimestariksi valittu Ulf Söderblom ja oopperan pääjohtajana vuosina 1974–1983 toiminut Juhani Raiskinen, jotka toivat voimakkaasti esiin sekä uutta että vanhempaa suomalaista oopperamusiikkia.


title: Suomalainen oopperamusiikki

text: Sallinen teki oopperoissaan yhteistyötä kirjailija Paavo Haavikon kanssa. Sallisen ensimmäinen ooppera "Ratsumies" voitti Savonlinnan oopperajuhlien järjestämän Olavinlinnan 500-vuotisjuhlien sävellyskilpailun ja siitä tuli suomalaisen uuden oopperataiteen lähtölaukaus. Vaikka Sallisen sävelkieli onkin varsin modernia on se samalla kuitenkin helposti lähestyttävää, mikä on laajentanut nykyoopperan yleisöpohjaa. "Ratsumiehen" jälkeen myös oopperat "Punainen viiva", "Kuningas lähtee Ranskaan" (1984), "Kullervo" (1993) ja "Palatsi" (1995) ovat olleet menestyksiä.


title: Suomalainen oopperamusiikki

text: Kokkonen sävelsi uransa aikana vain yhden oopperan. "Viimeiset kiusaukset" kertoo herännäisjohtaja Paavo Ruotsalaisen henkisestä kehityksestä ja uskonnollisista ja sosiaalisista kriiseistä. Teoksen musiikki on varsin sinfonista ja tonaalisempaa kuin Kokkosen aikaisempi tuotanto. Keskeinen musiikillinen teema on "Sinuhun turvaan Jumala" -virsi, joka toistuu teoksessa useasti ja jota kehitellään muun musiikillisen aineksen kanssa.


title: Suomalainen oopperamusiikki

text: Muita uuden suomalaisen oopperan säveltäjiä ovat olleet Einojuhani Rautavaara, jonka ensimmäinen teos "Kaivos" ensiesitettiin vuonna 1963. Muita Rautavaaran oopperoita ovat olleet muun muassa "Thomas" (1985) ja Vincent van Goghin juhlavuodeksi sävelletty "Vincent" (1990). Paavo Heininen on säveltänyt kaksi oopperaa "Silkkirumpu" (1984) ja "Veitsi" (1989), joista jälkimmäinen voitti Savonlinnan oopperajuhlien sävellyskilpailun. Ooppera ei kuitenkaan saavuttanut yleisön suosiota ja aiheutti oopperajuhlille vaikeita taloudellisia ongelmia. Heinisen teoksen katsottiin aikanaan olevan modernistien vastaveto oopperoiden karvalakkimaisuudelle ja Uudessa Suomessa arveltiin ensi-illan tiimoilta, että karvalakkioopperoiden aikakausi oli päättymässä. Toinen uuden modernistisen oopperan keskeinen teos oli Kalevi Ahon monologiooppera "Avain" (1979). Teoksessa käytettiin monia kokeilevia keinoja, muun muassa kaikkia mahdollisia välimuotoja puheen ja laulun väliltä.


title: Suomalainen oopperamusiikki

text: Suomalaisen uuden oopperamusiikin maine kasvoi ulkomaillakin muun muassa Suomen Kansallisoopperan vierailtua vuonna 1979 Lontoossa Sadler’s Wellsin teatterissa ja molemmat esitetyt teokset, "Viimeiset kiusaukset" ja "Punainen viiva", saivat myönteisen vastaanoton. "Punainen viiva" menestyi myös Zürichissä, Leningradissa ja Tallinnassa. Erityinen menestys oli myös vierailu New Yorkin Metropolitan Operassa vuonna 1983, jolloin New York Times -lehden musiikkitoimittaja Donald Henahan totesi "Punaisesta viivasta": ”Todetakseni asian nopeasti, Aulis Sallisen Punainen viiva on paras uusi ooppera, jonka olen kuullut moneen vuoteen...”


title: Suomalainen oopperamusiikki

text: Keskeisiin taiteilijoihin ja oopperavaikuttajiin sodanjälkeisenä aikana kuuluu Alfons Almi, jonka ura alkoi vuonna 1933 Radameksen roolilla Sortavalassa järjestetyssä Verdin "Aidan" amatööriesityksessä. Tuolloin meijerinjohtajana työskennellyt Almi sai kapellimestari Järnefeltin ansiosta mahdollisuuden laulaa sama rooli Suomalaisen Oopperan tuotannossa. Edvard Fazer kiinnitti tämän jälkeen Almin välittömästi oopperan ensitenoriksi. Almista kehittyi arvostettu Wagner-tenori, joka esiintyi myös monissa Mozartin tenorirooleissa. 1950-luvulta eteenpäin Almi keskittyi oopperan hallinnollisiin tehtäviin toimien talouspäällikkönä 1952–1953, apulaisjohtajana 1953–1955, johtajana 1955–1966 ja lopulta pääjohtajana 1966–1971. Almin kaudella perustettiin Suomen Kansallisoopperan säätiö ja oopperan nimi muutettiin Suomen Kansallisoopperaksi.


title: Suomalainen oopperamusiikki

text: Bassot Kim Borg ja Martti Talvela loivat kansainvälisen laulajauran. Borg työskenteli pääsääntöisesti Kööpenhaminan Kuninkaallisessa teatterissa. Borg lauloi uransa aikana rooleja yhteensä 16 eri kielellä ja oli tunnettu erityisesti Boris Godunovin roolistaan. Martti Talvela nousi yleisön tietoisuuteen voitettuaan 1960 Klemetti-opiston laulukilpailun. Hän esiintyi tämän jälkeen muun muassa Tukholmassa ja Saksassa. Talvela sai kotimaassa suurta mainetta muun muassa "Viimeisten kiusausten" pääroolistaan. Naislaulajista aikakauden parhaina pidetään Aulikki Rautawaaran ohella Lea Pilttiä, Irja Aholaista ja Anita Välkkiä. Piltti toimi Wienin valtionoopperan ensimmäisenä koloratuurisopraanona vuosina 1938–1943, jolloin sota keskeytti hänen uransa. Piltti vieraili joitain kertoja Suomalaisessa Oopperassa, mutta ei koskaan saanut sinne pysyvää kiinnitystä ja hän lopetti uransa 1961.


title: Suomalainen oopperamusiikki

text: 1990-luvun alussa suomalainen oopperamusiikki sai lopulta arvoisensa olosuhteet, kun vuonna 1919 tilapäisesti Kotimaisen Oopperan käyttöön annetusta Aleksanterin teatterista Kansallisooppera siirtyi uuteen oopperataloon, joka oli vihitty käyttöön marraskuussa 1993. Talon ensimmäinen kantaesitys oli suomalaisen avantgarden uranuurtajan Erik Bergmanin "Det sjungande trädet" (1995). Uuden oopperatalon pieni näyttämö eli "Alminsali" on pyrkinyt toimimaan vastapainona päänäyttämön perinteisemmälle ohjelmistolle, ja sinne on pyritty tekemään kokeellisempia tuotantoja. Alminsalin ensimmäinen ensi-ilta oli Tapio Tuomelan säveltämä "Korvan tarina" (1991–1993), jota tekijät kuvailevat ”amoderniksi metaoopperaksi”. Kansallisoopperan ja Savonlinnan oopperajuhlien tarjontaa ovat täydentäneet Tampereen oopperan korkeatasoiset produktiot ja maakuntaoopperoiden paikalliset esitykset, jotka pitävät yllä suuren yleisön kosketusta oopperataiteeseen.


title: Suomalainen oopperamusiikki

text: Suomalaisen oopperamusiikin merkittävin ulkomainen tilaustyö ja tähänastisista teoksista suurin menestys on Kaija Saariahon ooppera "Kaukainen rakkaus" ("L’amour de loin", 2000), jonka tilasivat Salzburg Festival ja Théâtre du Châtelet. Viisinäytöksinen, ranskankielinen "Kaukainen rakkaus" kertoo keskiaikaisen tarinan trubaduuriprinssi Jaufré Rudelin ja Tripolin kreivitär Clémenceen rakkaudesta. Libreton oopperaan kirjoitti libanonilais-ranskalainen Amin Maalouf. Saariahon toinen ooppera "Adriana Mater" sai ensi-iltansa vuonna 2006 Pariisin oopperassa.


title: Suomalainen oopperamusiikki

text: Toinen vuonna 2000 ensi-iltansa saanut suomalainen esikoisooppera oli Mikko Heiniön "Riddaren och draken", joka tilattiin Turun tuomiokirkon 700-vuotisjuhlaa varten. Teoksen libreton kirjoitti Bo Carpelan. Teoksen tonaalisuudessa on vaikutteita Olivier Messiaenin musiikista, ja se käyttää hyväkseen kaksitoistasäveljärjestelmää ja moodeja. Heiniön toinen ooppera "Käärmeen hetki" sai ensi-iltansa Suomen Kansallisoopperassa vuonna 2006.


title: Suomalainen oopperamusiikki

text: Kansanoopperaksi on nimitetty oopperamuotoa, jossa ”vakavan musiikin” oheen on liitetty viihteellisempiä elementtejä. Vuonna 1975 alkaneen Ilmajoen Musiikkijuhlien Kansallisoopperaa tai Savonlinnan oopperajuhlia kansanomaisemmat oopperaesitykset ovat osaltaan vaikuttaneet siihen, että Suomessa suuri yleisökin on löytänyt oopperan taidemuotona. Ilmajoella kantaesitettyihin teoksiin kuuluu muun muassa Jorma Panulan "Jaakko Ilkka" (1978), jonka ohjasi Edvin Laine, ja Pekka Kostiaisen "Lakeuksien lukko" (2006).


title: Suomalainen oopperamusiikki

text: Suurimpia suomalaisia kansanoopperaksi laskettavia esityksiä oli Tuomas Kantelisen ”urheiluooppera”, Paavo Nurmen elämästä kertova "Paavo Suuri. Suuri juoksu. Suuri uni." (2000), joka kantaesitettiin Helsingin olympiastadionilla.


title: Suomalainen oopperamusiikki

text: Savonlinnan oopperajuhlien vuoden 1967 henkiinherättämisestä alkaen se on ollut yksi merkittävimpiä suomalaisen oopperamusiikin näyttämöitä. Vuosien saatossa festivaali on kasvanut viikosta kuukauden mittaiseksi tapahtumaksi, jonka kävijämäärä vuosittain on noin 60 000. Oopperajuhlilla on toteutettu vuoden 1967 jälkeen yhteensä kahdeksan suomalaisen oopperan kantaesitystä.


title: Suomalainen oopperamusiikki

text: Savonlinnan oopperajuhlilla on myös vuodesta 1987 nähty ulkomaisten oopperatalojen vierailuja. Juhlilla ovat esiintyneet muun muassa Tallinnan Estonia-teatteri, Deutsche Oper am Rhein, Lontoon Covent Garden ja pietarilainen Mariinski-teatteri. Vuoden 2007 vierailija oli Bolšoi-teatteri Moskovasta.


title: Suomalainen oopperamusiikki

text: Kansainvälistä uraa oopperalaulajina Suomesta ovat onnistuneet tekemään pääsääntöisesti bassot ja sopraanot. Lukuisia suomalaisia oopperalaulajia esiintyy vakituisesti maailman kuuluisissa oopperataloissa.


title: Suomalainen oopperamusiikki

text: Talvelan ja Borgin manttelinperijäksi on ennen kaikkea noussut Matti Salminen, joka debytoi Suomen kansallisoopperassa vuonna 1966. Salmisella on pysyvä kiinnitys Zürichin oopperaan, ja hän on vieraillut muun muassa Wienin valtionoopperassa, New Yorkin Metropolitan Operassa ja Milanon La Scalassa. Salminen on uransa aikana voittanut kaksi Grammy-palkintoa levytyksillään Wagnerin "Reininkullasta" ja "Jumalten tuhosta". Baritoni Jorma Hynninen tuli tunnetuksi vuonna 1969 voitettuaan Lappeenrannan valtakunnallisen laulukilpailun. Hynninen kuului kansallisoopperan solistikuntaan 1970–1990 ja on vieraillut New Yorkin Metropolitanissa, Milanon La Scalassa, Wienin valtionoopperassa ja Pietarin Mariinski-teatterissa. Hynninen toimi Savonlinnan oopperajuhlien johtajana 1991–1993 ja taiteellisena johtajana 1993–2002. Oopperaroolien lisäksi Hynninen on kansainvälisesti menestynyt lied- ja konserttilaulaja. Hänen 130 äänilevystään kokonaisia oopperataltiointeja on 16.


title: Suomalainen oopperamusiikki

text: Suomalaisista naissolisteista tunnetuin kansainvälisesti on sopraano Karita Mattila. Lappeenrannan laulukilpailun ja ensimmäisen BBC:n Singer of the World -kilpailun voitostaan 1983 lähtien Mattila on tehnyt oopperarooleja kaikissa tärkeimmissä oopperataloissa USA:ssa ja Euroopassa, mukaan lukien säännölliset vierailut New Yorkin Metropolitan-oopperaan ja Lontoon Covent Gardeniin. Mattila on levyttänyt muun muassa Claudio Abbadon, Zubin Mehtan ja Georg Soltin kanssa ja hänet on palkittu vuosina 1998 ja 2004 Grammy-palkinnolla parhaasta oopperalevytyksestä. Vuonna 2005 Mattila valittiin Musical American vuoden muusikoksi Yhdysvalloissa ja hänet mainittiin alansa johtavaksi laulajattareksi. Mattila on vastaanottanut Ranskan Chevalier des Arts et des Lettres -kunniamerkin saavutuksistaan, ja vuonna 2007 Britannian johtavat musiikkikriitikot nimesivät hänet vuosisadan 20 merkittävimmän sopraanon joukkoon.


title: Suomalainen oopperamusiikki

text: Soile Isokoski nousi oopperamaailman tietoisuuteen voittamalla Lappeenrannan laulukilpailun vuonna 1987 ja toimi tämän jälkeen Kansallisoopperan solistina vuosina 1987–1994. Isokoski on esiintynyt myös muun muassa Metropolitan-oopperassa, La Scalassa ja Covent Gardenissa ja voittanut Elly Ameling -kilpailun vuonna 1988 ja Tokion kansainvälisen laulukilpailun vuonna 1990. Vuonna 1987 hänet palkittiin tunnustuspalkinnolla (myöhemmin liedpalkinto) BBC:n Singer of the World -kilpailussa. Soile Isokoski on tehnyt lukuisia levytyksiä Ondine-levymerkille ja voitti vuonna 2002 arvostetun Gramophonen Editor’s Choice Awardin Richard Straussin "Vier letzte Lieder" -sarjan levytyksestä.


title: Suomalainen oopperamusiikki

text: Edellä mainittujen lisäksi suomalaisiin kansainvälisiin oopperatähtiin kuuluvat myös tenorit Jorma Silvasti ja Raimo Sirkiä, baritonit Tom Krause ja Juha Uusitalo, basso Jaakko Ryhänen ja mezzosopraanot Monica Groop ja Lilli Paasikivi.


title: Suomalainen oopperamusiikki

text: Suomalaisia eturivin oopperakapellimestareita ovat viime vuosina olleet Leif Segerstam ja vuonna 2006 Kansallisoopperan ylikapellimestariksi valittu Mikko Franck. Segerstam on uransa aikana työskennellyt muun muassa Tukholman kuninkaallisen oopperan kapellimestarina, ylikapellimestarina ja taiteellisena johtajana, Berliinin Deutsche Operissa, Suomen Kansallisoopperassa, Savonlinnan oopperajuhlilla ja vieraillut lukuisissa oopperataloissa.


title: Suomalainen oopperamusiikki

text: Varsinaisten oopperasäveltäjien ja -muusikoiden lisäksi keskeinen osuus suomalaisessa oopperabuumissa on ollut puheteatteriohjaajien kiinnostus oopperaa kohtaan. Sallinen halusi "Ratsumiehensä" ohjaajaksi nimenomaisesti Kalle Holmbergin, jonka ohjauksista "Agricola ja kettu" oli säveltäjän suosiossa. Holmberg kritisoi voimakkaasti 1970-luvulla oopperataidetta ja on myöhemminkin tehnyt tiukan eron ”valheellisen kulinaristisen” ja ”realistisen” oopperan välille. Holmbergin lisäksi paljon oopperateoksia on ohjannut myös Ralf Långbacka.


title: Helsingin Sokos

text: Helsingin Sokos voi tarkoittaa:


title: Amadou & Mariam

text: Amadou & Mariam on malilainen maailmanmusiikkiduo. Duon jäsenet ovat Mariam Doumbia ja Amadou Bagayoko, jotka kumpikin ovat sokeita. He ovat olleet naimisissa vuodesta 1980. Yhtye esittää etnistä musiikkia, jossa on länsimaisia vaikutteita. Tyyliä on luonnehdittu muun muassa "afrobluesiksi". Yhtye muutti vuonna 1986 Norsunluurannikolle, ja lopulta "Sou Ni Tile" -albumista tuli hitti Ranskassa. Duo sai esiintymisiä festivaaleilla eri puolilla maailmaa.


title: Amadou & Mariam

text: Manu Chao tuotti Amadou & Mariamin albumin "Dimanche à Bamako" (2005). Yhtye on myös tehnyt yhdessä Herbert Grönemeyerin kanssa laulun "Celebrate the Day" jalkapallon MM-kilpailuihin 2006.


title: Hevosinfluenssa

text:
Hevosinfluenssa on ortomyksoviruksiin kuuluvien influenssa A-virusten (H3N8 ja H7N7) aiheuttama
herkästi tarttuva ja nopeasti leviävä kavioeläinten tauti. Tauti aiheuttaa hevoselle voimakkaan hengitystietulehduksen
ja vaatii usean viikon toipumisajan. Virus leviää pisaratartuntana hengitysteiden kautta. Oireet ilmenevät yleensä jo parin päivän kuluessa tartunnan saamisesta, mutta hevonen voi levittää tartuntaa jo ennen oireita. Ensimmäisiä oireita ovat kuiva yskä, kirkas vuoto sieraimista sekä korkea kuume (yli 40 °C). Hevosinfluenssan aiheuttama infektio johtaa harvoin kuolemaan. H3N8-virus on eristetty myös linnuista ja koirista,
mutta sen ei ole todettu tarttuvan ihmiseen. Hevosinfluenssaa esiintyy jatkuvasti ympäri maailmaa
erityisesti rokottamattomissa hevospopulaatioissa.


title: Hevosinfluenssa

text:
Virustartunnan ensimmäinen oire on korkea kuume (39-41,5 °C). Lisäksi hevonen yskii ja sillä on juoksevaa sierainvuotoa, joka voi muuttua myöhemmin sitkeäksi. Muita oireita ovat lihaskipu, jalkojen turvotus, turvonneet imusolmukkeet ja ruokahaluttomuus. Harvinaisissa tapauksissa virus voi aiheuttaa sydänlihaksen tulehduksen, joka saattaa olla kohtalokas.
Kun hevonen yskii, niin suuria määriä virusta leviää ympäristöön, joka tehostaa tartunnan leviämistä muihin hevosiin. Kuume laskee virustartunnassa alle viikossa, ja muut oireet helpottavat yleensä muutamassa viikossa, paitsi yskiminen, joka saattaa jatkua viikkoja. Pitkittynyt kuume ja märkäinen sierainvuoto viittaavat bakteerien aiheuttamiin jälkitauteihin.


title: Hevosinfluenssa

text: Pelkkien oireiden perusteella on mahdotonta tehdä varmaa diagnoosia siitä, minkä taudinaiheuttajan aiheuttamaa hengitystietautia hevonen sairastaa, koska taudinkuvat saattavat olla hyvin samankaltaisia. Lyhyt itämisaika ja rokottamattomien hevosten korkea sairastuvuus viittaavat hevosinfluenssaan. Hevosinfluenssadiagnoosin varmentamiseen voidaan käyttää viruseristystä, antigeenien tai spesifisten nukleiinihapposekvenssien osoitusta sekä vasta-aineiden osoittamista pariseerumeista. Herkin virusosoitusmenetelmä on PCR eli polymeraasiketjureaktio. Näytteeksi virusosoitukseen soveltuu hengityseritenäyte. Sairauden alussa virusta erittyy eniten, joten näyte on hyvä ottaa mahdollisimman pian kuumeen noustua, jotta virus saadaan varmimmin osoitettua.


title: Hevosinfluenssa

text: Hevosinfluenssaan ei ole käyttökelpoista spesifistä hoitoa tarjolla. Tärkein hoito on riittävän pitkä lepo, jotta hengitysteiden värekarvaepiteelillä on riittävästi aikaa uusiutua. Nyrkkisääntönä voidaan pitää, että hevosen tulee olla levossa viikko yhtä kuumepäivää kohti. Vähimmäislepoajaksi suositellaan vähintään kolmea viikkoa, sillä tutkimusten mukaan hengitysteiden värekarvaepiteelin uusiutuminen kestää vähintään tuon ajan. Toissijaisten bakteeritulehdusten hoitoon käytetään antibiootteja.


title: Hevosinfluenssa

text:
Hevosinfluenssaa vastaan on käytössä rokotteita. Hevonen voidaan rokottaa pelkkää influenssaa vastaan tai yhdistelmärokotteella, joka suojaa myös jäykkäkouristusta vastaan. On olemassa myös rokotteita, joissa on lisäksi hevosen herpesvirukset EHV-1 ja EHV-4.
Rokottaminen antaa parhaimman suojan, kun hevonen rokotetaan säännöllisesti varsasta asti ja kaikki samassa tallissa asuvat hevoset on rokotettu. Hevonen voi sairastua rokotuksista huolimatta, mutta oireet ovat silloin yleensä hyvin lievät. Talli, jossa on tartunnan saaneita hevosia, tulisi eristää. Hevonen voi levittää elinkykyistä virusta vielä noin viikon oireiden loppumisen jälkeen.


title: Hevosinfluenssa

text: Hevosinfluenssa kuuluu ilmoitettaviin eläintauteihin. Tartunnan ilmenemisestä on aina välitettävä tieto Elintarviketurvallisuusvirasto Eviraan.


title: Chit Phumisak

text: Chit Phumisak (, 25. syyskuuta 1930 Prachinburi – 5. toukokuuta 1966 Sakon Nakhon) oli thaimaalainen toisinajattelija, kirjailija, lingvistikko, historioitsija ja marxilainen poliitikko. Chit Phumisakia pidetään Thaimaassa yhtenä tärkeimpänä yhteiskunnallisena kriitikkona. Hänen pääteoksensa on "The Face of Thai Feudalism" () - kriittinen analyysi Thaimaan yhteiskunnallisista oloista ja Sakdina-järjestelmästä.


title: Chit Phumisak

text: Chit Phumisak syntyi köyhään perheeseen Prachinburin provinssissa sijaitsevassa Prachantakhamin kylässä. Hänen vanhempansa olivat Siri ja Saengngeun Phumisak. Alkuperäisen nimensä "Somchit" hän lyhensi myöhemmin muotoon "Chit", sillä Phibunsongkhramin hallituskaudella nimikäytännöt yhtenäistettiin sukupuolten mukaisesti. Vaikka hän oli kotoisin köyhistä oloista, pääsi hän silti opiskelemaan Thaimaan parhaimpaan Chulalongkornin yliopistoon Bangkokissa.


title: Chit Phumisak

text: Hänen kirjoituksensa olivat edistysmielisiä ja nationalismin vastaisia, minkä Sarit Thanaratin sotilashallinto koki uhkana yhteiskunnalliselle vakaudelle. Monien muiden lailla hänet pidätettiin kommunistisyytösten nojalla 1957 ja passitettiin vankeuteen kuudeksi vuodeksi. Lopulta oikeus vapautti hänet syyttömänä.


title: Chit Phumisak

text: Vapauduttuaan hän liittyi 1965 kiellettyyn Thaimaan kommunistiseen puolueeseen, jonka tukikohta oli Phu Phanin vuorilla Sakon Nakhonin provinssissa. 5. toukokuuta 1966 hänet ammuttiin Nong Kungin kylän lähistöllä amphoe Waritchaphumissa. Hänen ruumiinsa poltettiin, mutta vasta 1989 jäännökset haudattiin perinteisen seremonian mukaan Wat Prasittisangwonin temppelin stupaan.


title: Chit Phumisak

text: Pääteoksensa "The Face of Thai Feudalism" hän kirjoitti vuonna 1957 salanimellä Somsamai Srisootarapan. Muita pseudonyymejä, joita hän käytti, olivat muun muassa "Kawi Kanmuang" ja "Kawi Srisayam".


title: Kanavointi (spiritismi)

text: Kanavoinnilla tarkoitetaan spiritismissä väitettyä meedion ja henkimaailman välistä yhteyttä. Varhaisia kanavoinnin muotoja olivat ilmestysspiritismi ja automaattikirjoitus. Termin "kanavointi" ottivat 1950-luvulla käyttöön ryhmät, jotka väittivät olevansa yhteydessä ufojen miehistöihin. Laajimpana yksittäisenä kanavoituna teoksena pidetään Urantia-kirjaa. Termiä käytetään etenkin New Age -liikkeessä.


title: Nälkä

text: Nälkä on kehon tuntemus, jossa ihminen kokee tarvetta syödä ruokaa. Sen vastakohta on kylläisyyden tuntemus.


title: Nälkä

text: Nälän tunne syntyy keskushermostoon kuuluvassa hypotalamuksessa. Nälkä voi olla sen varoitusmerkki, että ihminen ei ole syönyt tarpeeksi. Syömättömyys voi johtaa aliravitsemukseen, nälkiintymiseen ja kuolemaan.


title: Nälkä

text: Nälkä voi johtua myös psyykkisistä syistä. Tällöin ihminen voi esimerkiksi syödä kuviteltuun nälkäänsä.


title: Nälkä

text: Terveellä ihmisillä on melko pitkä nälän sietokyky, jota käytetään hyväksi esimerkiksi paastottaessa.


title: Nälkä

text: Yleinen tarve rajoittaa energian saantia on luonut tarpeen tarkastella sitä, voidaanko nälän ilmaantumiseen vaikuttaa nautitun aterian sisältöä muokkaamalla. Myös laitosruokailussa ja muussa joukkoruokailussa, jossa joudutaan noudattamaan säännöllistä ruokailurytmiä, joudutaan seuraamaan aterioiden vaikutusta kylläisyyden tunteeseen. Runsaasti kuitua ja hiilihydraatteja sekä vähärasvaisia proteiinin lähteitä sisältävät ateriat ovat suositeltavia nälän tunteen hallinnan kannalta. Runsaasti proteiinia sisältävä ateria puolestaan pitää nälän tunteen pisimpään kurissa. Myös kuitupitoisten hiilihydraattien kuten täysjyväleivän tai puuron nauttiminen torjuu nälkää hyvin, samoin keitetty peruna.


title: Nälkä

text: Lisäksi syöminen ja jonkun muun asian pitkäaikainen yhdistäminen saattaa tehdä mielleyhtymän. Esimerkiksi aamulehden näkeminen saa aikaan halun kahviin, tai jollekin lähestyvä palaveri saa aikaan mielikuvat kahvista ja pullasta tai sämpylästä.


title: Nälkä

text: Hiilihydraattipitoinen ateria saattaa aiheuttaa voimakkaan välittömän kylläisyyden tunteen, mutta nälkä ilmaantuu ja houkuttelee syömään nopeammin uudelleen kuin yhtä paljon energiaa sisältävän proteiini- tai rasvapitoisen aterian jälkeen.


title: Nälkä

text: Nälkä ja aliravitsemus on yksi suurimpia ihmiskunnan ongelmia. Aliravittuja ja nälkäisiä ihmisiä elää maapallolla 2015 arvion mukaan lähes 800 miljoonaa, lähinnä kehitysmaissa Afrikassa ja Etelä-Aasiassa. Vuosittain lähes 10 miljoonaa ihmistä kuolee aliravitsemukseen. Toisaalta, International Food Policy Research Institute:n Globaalilla nälkäindeksillä mitattuna nälkää näkevien ihmisten määrä on laskenut lähes kolmanneksella vuodesta 2000 lähtien. Nälkää näkevien ihmisten määrä on vähentynyt erityisesti Saharan eteläpuolisessa Afrikassa. Kestävä talouskasvu sekä investoinnit terveydenhuoltoon, koulukseen ja juomaveden saatavuuteen ovat olleet merkittävässä asemassa aliravitsemuksen vähenemisessä viime vuosikymmenten aikana.


title: Tupakansytytinneste

text: Tupakansytytinneste voi tarkoittaa


title: Lars Sund

text: Lars Evert Sund (s. 2. heinäkuuta 1953 Pietarsaari) on suomenruotsalainen kirjailija. Hän opiskeli englantia, ruotsia ja yleistä kirjallisuustiedettä Åbo Akademissa 1973–1978 ja hän toimi Upsala Nya Tidningin toimittajana 1979–1999. Hän asuu nykyään Uppsalassa.


title: Lars Sund

text: Lars Sund on yhdistellyt fiktiivistä kaunokirjallista romaania ja faktoihin perustuvaa historiallista romaania. Etenkin hänen Pohjanmaa-eepoksensa (trilogia "Colorado Avenue", "Lanthandlerskans Son" ja "Eriks Bok") ottaa kantaa yhteiskunnalliseen keskusteluun, mikä ei kuitenkaan vähennä teosten kaunokirjallista arvoa. Viimeisimmässä kirjassaan Lars Sund vaihtaa alaa, ja kertoo esseissään rakkaista harrastuksensa kohteista, linnuista.


title: Lars Sund

text: Claes Olssonin ohjaaman kokoillan elokuvan "Colorado Avenue" ensi-ilta oli syyskuussa 2007. Se perustuu romaaneihin "Colorado Avenue" ja "Puodinpitäjän poika".


title: Robertsonin paneeli

text: Robertsonin paneeli oli vuonna 1953 Yhdysvaltain keskustiedustelupalvelu CIA:n aloitteesta kokoontunut H. P. Robertsonin johtama paneeli, joka keskusteli ufohavaintojen merkityksestä Yhdysvaltain turvallisuudelle.


title: Douglas Tilden

text: Douglas Tilden (1. toukokuuta 1861 – 5. elokuuta 1935) oli yhdysvaltalainen kuvanveistäjä. Hän kävi Kalifornian kuurojen koulua ja opiskeli myöhemmin kuvanveistoa Pariisissa Paul Chopinin johdolla. Tulirokko oli aiheuttanut Tildenin täydellisen kuuroutumisen lapsena.


title: Douglas Tilden

text: Kaliforniasta kotoisin ollut Tilden loi teoksensa "The Football Players" ("Jalkapalloilijat") juuri Pariisissa. Veistosta säilytetään nyt Kalifornian yliopiston Berkeleyn kampuksella. 1900-luvun lähetessä loppuaan siitä tuli homoeroottinen symboli. Kuvanveistäjän muita teoksia ovat muun muassa "Bear Hunt" ja "Mechanics Monument".


title: Douglas Tilden

text: Tilden menehtyi sydänvikaan vuonna 1935 ja hänet haudattiin Mountain View Cemeteryyn Oaklandiin. Hän oli vuosina 1896–1926 aviossa Elizabeth Delano Colen kanssa.


title: Tšekin koruna

text: Tšekin koruna eli Tšekin kruunu on Tšekin rahayksikkö. Se jakaantuu 100 haléřiin. Rahan kansainvälinen valuuttatunnus on CZK.


title: Papakhi

text: Papakhi (; ) on georgialainen villasta valmistettu hattu. Se kuuluu perinteiseen pukeutumiseen useimmissa Kaukasuksen alueen valtioissa ja Venäjän osissa.


title: Papakhi

text: Perinteinen georgialainen "papakhi" on valmistettu lampaan villasta ja se on pyöreähkö. Venäläinen "papaha" taas on malliltaan korkea ja valmistettu yleensä karakul-lampaasta.


title: Papakhi

text: Papakheja käytetään erityisesti Georgian vuoristoisilla seuduilla Pšavin, Tušetin, Khevin ja Mtiuletin alueilla. Hatusta tuli 1855 Venäjän armeijassa kasakoiden ja myöhemmin ratsuväen virallinen univormun osa. Hatun käyttö venäläisille välittyi mm. tšetšeenien kautta Venäjän käydessä sotia laajentuessaan Kaukasuksella.


title: Papakhi

text: Lokakuun vallankumouksen jälkeen papakhat otettiin lyhyeksi aikaa pois käytöstä Puna-armeijan univormuissa, koska hattu liittyi voimakkaasti ent. tsaarin ajan armeijaan ja kasakoihin, jotka vastustivat bolševikkejä. Papaha otettiin taas uudelleen virallisesti käyttöön 1935.


title: Kai von Fieandt

text: Kai Viktor Johannes von Fieandt (24. elokuuta 1909 Helsinki – 18. heinäkuuta 2000 Espoo) oli Helsingin yliopiston psykologian professori.


title: Kai von Fieandt

text: Opiskeluaikanaan von Fieandt toimi Akateemisessa Karjala-Seurassa. Vuonna 1951 von Fieandt nimitettiin Helsingin yliopiston ensimmäiseksi psykologian professoriksi. Vuonna 1966 perustettiin virallisesti toinen professuuri, jolloin Kai von Fieandtin opetusalaksi määriteltiin yleinen psykologia ja Arvo Lehtovaaran opetusalana oli soveltava psykologia. Von Fieandt jäi professorin virastaan eläkkeelle vuonna 1973.


title: Kai von Fieandt

text: Työssään von Fieandt keskittyi hahmopsykologian ja kokeellisen psykologian tutkimukseen. Hänen perustutkimusteoksistaan tunnetuin on "Havaitsemisen maailma". Hänen viimeinen teoksensa käsitteli Gibsonin pintagradientteja. Hän standardoi tunnetuimman älykkyystestin WAIS:in suomalaisiin olosuhteisiin. Suomen lisäksi von Fieandt teki tutkimustyötä Yhdysvalloissa Cornellin, Texasin ja Coloradon yliopistoissa. Hän teki myös aktiivisesti pohjoismaista yhteistyötä.


title: Kai von Fieandt

text: Sota-aikana von Fieandt toimi Mikkelissä Suomen armeijan päämajassa sotajoukkojen mielialan raportoijana. Hän oli perustamassa Suomen sotilaspsykologista seuraa, jonka kunniapuheenjohtajaksi hänet kutsuttiin vuonna 1969. Hän oli myös Suomen sotatieteellisen seuran ja Suomen sotilassosiologisen seuran kutsujäsen. Vuosina 1966–1973 hän toimi Lappeenrannan kesäyliopiston rehtorina. Hänellä oli kesäasunto Ristiinassa, ja hän oli perustamassa Helsingin Ristiina-seuraa, jonka kunniajäseneksi hänet kutsuttiin vuonna 1980.


title: The Gambit

text: The Gambit (oikealta nimeltään Anssi Lähteenoja, s. 1982) on levyttävä suomalainen urban soul -muusikko, tuottaja ja säveltäjä. The Gambit debytoi Suomessa vuonna 2005 singlellä Move Gambit/Cos My Clique Is, joka nousi suoraan Suomen singlelistan kymmenen myydyimmän kappaleen joukkoon. Kansainvälisesti The Gambit tuli itse omat kappaleensa säveltävänä, sanoittavana ja tuottavana artistina tunnetuksi julkaistuaan vuonna 2007 ensimmäisen englanninkielisen albuminsa ja tehdessään yhteistyötä nimekkäiden kansainvälisten artistien, kuten Deamsin, De La Soulin, Ice-T:n ja Beatnutsin Psycho Lesin, kanssa. Vuosien 2012-2014 aikana The Gambit on julkaissut kolme suomenkielistä sooloalbumia ja Trapetsitaiteiluu -yhteisalbumin Junon kanssa saaden singleillään huomiota niin sosiaalisessa mediassa kuin myös videopalvelu YouTubessa , jossa hänen videonsa ovat saavuttaneet jo lähes miljoonaa katsojaa. Tällä hetkellä The Gambit työstää englanninkielistä urban soul sooloalbumiaan.


title: The Gambit

text: The Gambitin sävellyksillä ovat esiintyneet muun muassa Ice-T, De La Soul, Psycho Les (The Beatnuts), Deams, Marika Krook, Juno, Kevin Tandu ja Chebaleba.


title: The Gambit

text: The Gambit toimii QGL-yrityksen ohjaajana, tuottajana ja säveltäjänä tuottaen filmejä ja musiikkia useille nimekkäille yhtiöille, kuten Pepsille ja Sinebrychoffille. The Gambit ohjaa pääosin kaikki musiikkivideonsa itse ja on lisäksi ohjannut myös muiden tunnettujen suomalaisten artistien musiikkivideoita.


title: Haamujengi

text: Haamujengi () on vuoden 1984 tieteiskomediaelokuva, joka kertoo yliluonnollisia asioita vastaan kamppailevasta Haamujengistä. Elokuvan pääosissa näyttelevät Dan Aykroyd, Bill Murray, Sigourney Weaver sekä Harold Ramis ja sen ohjasi Ivan Reitman. Elokuvan hitiksi nousseen tunnuskappaleen esitti Ray Parker Jr., joka myöhemmin sai plagiointisyytöksen Huey Lewis and the News -yhtyeeltä.


title: Haamujengi

text: Elokuva aloitti mediasarjan, joka laajeni vuonna 1989 jatko-osalla "Ghostbusters II". Lisäksi tehtiin kaksi animaatiosarjaa "Haamujengi" ja "Tosi viilee haamujengi", sekä useita videopelejä. Vuonna 2016 sai ensi-iltansa elokuvan uudelleenfilmatisointi, jonka pääosia esittävät Kristen Wiig, Melissa McCarthy, Kate McKinnon ja Leslie Jones.


title: Haamujengi

text: New Yorkin yliopiston parapsykologisen laitoksen kolme tiedemiestä, Venkman (Murray), Spengler (Ramis) ja Stanz (Aykroyd) saavat potkut työstään, joten he perustavat oman yrityksen jonka toimintaidea on kummitusten jahtaaminen.


title: Haamujengi

text: Alkuhankaluuksien jälkeen liiketoimet alkavat luistaa, kunnes he saavat asiakkaaksi naisen nimeltä Dana (Weaver), joka väittää jääkaapissaan olevan portti helvettiin. Pian alkaa selvitä että tapauksen taustalla ei ole mikään tusinakummitus vaan muinainen tuhon jumala Gozer on aikeissa syntyä uudelleen.


title: Haamujengi

text:
Lisäksi ympäristöministeriön virkaintoinen työntekijä sulkee Haamujengin laitteet ja tulee samalla vapauttaneeksi kaikki siihen mennessä vangitut aaveet, joka aiheuttaa kaaoksen kaupungilla ja Haamujengi päätyy putkaan. Sieltä heidät kuitenkin vapautetaan taistelemaan Gozeria ja jättimäistä vaahtokarkkimiestä (Marshmallow Man) vastaan.
"Video-oppaassa" vuodelta 1994 "Haamujengi" sai täydet viisi tähteä.


title: Haamujengi

text: Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Haamujengin" kaikkien aikojen sadan parhaan komedian listalle sijalle 95.


title: Haamujengi

text: Haamujengistä tehtiin myös sarjakuvaversio, jota julkaistiin myös Suomessa vuosina 1988–1990. Sarjakuvan kohderyhmänä olivat nuoremmat lukijat.


title: Haamujengi

text:
"The Real Ghostbusters" oli elokuvaan perustuva piirrossarja, jota esitettiin vuosina 1986-1991. Sarjan nimeen oli syynä Filmation-yhtiön aiempi piirrossarja, "Filmation's Ghostbusters", jolla ei ollut mitään tekemistä elokuvan kanssa, vaan joka perustui 1970-luvun lastenohjelmaan The Ghost Busters.
Vuonna 1997 ilmestyi "Tosi viilee haamujengi" -sarja. Värikkyydestään ja lapsenomaisista vihollisistaan huolimatta se oli vähemmän humoristinen, paljon synkempi ja pelottavampi kuin alkuperäiset elokuvat. Sarjassa Egon on perustanut uuden Haamujengin nuorista. Sarja kesti vain yhden kauden ja sitä esitettiin Amerikassa joka päivä keväällä 1997. Sarjan esitti Suomessa kokonaisuudessaan Nelonen vuoden 1997 lopulla ja 1998 kerran viikossa.


title: Haamujengi

text:
Activision julkaisi Ghostbusters-elokuvan pohjalta tietokonepelin useille kotimikroille vuonna 1984. Pelin suunnitteli
David Crane ja ensimmäiset versiot toteutettiin Commodore 64:lle ja Atari 800:lle. Myöhemmin tarjolle tulivat versiot Sinclair Spectrumille, Amstrad CPC:lle ja MSX:lle. Konsoliversiot julkaistiin Atari 2600-, Sega Master System- ja NES-alustoille.


title: Haamujengi

text: Vuonna 2009 julkaistiin kahden ensimmäisen elokuvan jälkeen sijoittuva peli. Koko alkuperäinen Haamujengi ääninäytteli hahmoja.


title: Lüneburg

text: Lüneburg on kaupunki Ala-Saksin osavaltiossa, pohjoisessa Saksassa. Se sijaitsee noin 50 kilometriä kaakkoon Hampurista, Ilmenaujoen varrella ja Lüneburgin nummen koillisrajalla. Kaupungissa on arviolta 74 072 asukasta (vuonna 2015) ja sen pinta-ala on 70,34 neliökilometriä.


title: Lüneburg

text: Sydänkeskiajan keskivaiheilla Lüneburg tunnettiin nimellä Luniburc. 1100-luvulla kaupunki laajeni Saksin herttuan Henrik III Leijonan alaisuudessa. Se sai kaupunginoikeudet vuonna 1247 ja oli Braunschweig-Lüneburgin herttuoiden asuinpaikka vuoteen 1371 saakka.


title: Liisa Keltikangas-Järvinen

text: Anna-Liisa Keltikangas-Järvinen (s. 6. tammikuuta 1946 Lapua) on tunnettu suomalainen psykologi sekä kokeellisen persoonallisuustutkimuksen uranuurtaja ja alan tutkimustulosten tunnetuksi tekijä. Hänet tunnetaan erityisesti temperamentin tutkimuksista. Keltikangas-Järvinen väitteli filosofian tohtoriksi vuonna 1977, ja hän on toiminut vuodesta 1992 lähtien Helsingin yliopistossa psykologian professorina. Hän johtaa persoonallisuuspsykologian alaan kuuluvaa Personality and Well-being -tutkimusryhmää.


title: Liisa Keltikangas-Järvinen

text: Keltikangas-Järvinen on tutkinut synnynnäisiä temperamenttieroja monitieteisen, vuosikymmeniä kattavan pitkittäistutkimusaineiston avulla. Hän on yhdistänyt tutkimusryhmänsä löydöksiä varhaiskasvatukseen ja koulupedagogiikkaan. Työn tavoitteena on ollut edistää lasten ja nuorten hyvinvointia ja erilaisuuden ymmärtämistä sekä ehkäistä syrjäytymistä. Keltikangas-Järvinen ja hänen kollegansa ovat mitanneet opettajankoulutukseen hakevien ja opiskelijoiksi valittujen persoonallisuutta.


title: Liisa Keltikangas-Järvinen

text: Professoriliitto valitsi Liisa Keltikangas-Järvisen Vuoden professoriksi 2008. Suomen tietokirjailijat ry palkitsi hänet Tietokirjailijapalkinnolla 2001. Lauri Jäntin säätiö myönsi hänelle tietokirjapalkinnon teoksesta "Sosiaalisuus ja sosiaaliset taidot" vuonna 2011.


title: Liisa Keltikangas-Järvinen

text: Professori Keltikangas-Järvinen on ollut Suomalaisen Tiedeakatemian jäsen vuodesta 2001 ja Academia Europæan jäsen vuodesta 2013.


title: Kansalliskaarti

text:
Kansalliskaarti on yksi nimitys puolisotilaallisille tai poliiseista koostuville joukoille eri maissa.
Useissa maissa kansalliskaartilla tarkoitetaan vapaaehtois- tai reserviläisyksiköitä..


title: Kansalliskaarti

text: Ensimmäiset kansalliskaartit perustettiin Ranskassa vallankumouksen aikaan 1700-luvulla. Ranskan kansalliskaarti lakkautettiin toisen maailmansodan jälkeen. Sodan aikana monissa maissa järjestettiin väliaikaisia kansalliskaarteja, kuten Britanniassa Kotikaarti ().


title: Kansalliskaarti

text: Yhdysvalloissa kansalliskaartit toimivat nykyisin apujoukkoina luonnonkatastrofien ja suurtulipalojen selvityksissä. Yhdysvalloissa on myös Ilmakansalliskaarti ().


title: Alabama (yhtye)

text: Alabama on yhdysvaltalainen country-yhtye, joka sai alkunsa Fort Paynessa, Alabamassa vuonna 1977.


title: Alabama (yhtye)

text: Alabama on myynyt tähän mennessä yli 73 miljoonaa äänitettä. Se on uransa aikana levyttänyt useita listaykköshittejä ja saanut kaksi Grammy-palkintoa.


title: Alabama (yhtye)

text: Jäähyväiskiertueensa vuonna 2003 pitänyt yhtye pääsi 2004 Vocal Group Hall of Fameen ja 15. marraskuuta 2005 Country Music Hall of Fameen.


title: Alabama (yhtye)

text: Miss America Heather Whitestone vieraili Alabaman singlen "How Do You Fall In Love" musiikkivideolla 1998.


title: Job Dragtsma

text: Jan Jochem ”Job” Dragtsma (s. 23. lokakuuta 1955) on alankomaalainen jalkapallovalmentaja ja entinen pelaaja. Hän valmensi vuosina 2007–2016 suomalaista FC Inter Turkua.


title: Job Dragtsma

text: Pelaajaurallaan Dragtsma pelasi muun muassa Ajaxissa vuosina 1971–1973. Hän pelasi myös maansa futsal-maajoukkueessa yli 50 maaottelua.


title: Job Dragtsma

text: Dragtsma aloitti valmentajauransa vuonna 1986. Hän toimi kotimaassaan alasarjojen seurojen kuten Vitesse '22, Jong Holland, ZAP (1995–1996), AFC '34 (1996–2001) päävalmentajana ennen siirtymistään AZ Alkmaariin kakkosvalmentajaksi vuonna 2001. Siellä hän toimi Henk van Steen alaisuudessa ensimmäisen kauden ja seuraavat kaksi kautta Co Adriaansen alaisuudessa.


title: Job Dragtsma

text: Kaudeksi 2004–2005 Dragtsma siirtyi jälleen päävalmentajan tehtäviin, kun hän vastaanotti toiseksi korkeimmalla sarjatasolla pelanneen FC Volendamin käskyttäjän tehtävän. Hän toimi tehtävässä vain yhden kauden Volendamin sijoituksen sarjassa ollessa viides. Seuraavaksi kaudeksi Dragtsma siirtyi Turkkiin Fenerbahcen valmentajakouluttajaksi. Syksyllä 2006 Dragtsma puolestaan toimi maineikkaan junioriseura Reiger Boysin teknisenä neuvonantajana.


title: Job Dragtsma

text: Kaudeksi 2007 Dragtsma siirtyi Suomen Veikkausliigaan FC Interin päävalmentajaksi. Edellissyksynä seuraa oli valmentanut Dragtsman maanmies René van Eck, jolta Dragtsma sai tietoa seurasta ja suomalaisesta jalkapallosta.


title: Job Dragtsma

text: Dragtsma johdatti Interin kaudella 2007 Liigacupin finaaliin, jossa FC Lahti oli parempi vasta rangaistuspotkukilpailun jälkeen. Veikkausliigassa seuran sijoitus oli lopulta 9:s. Dragtsma jatkoi tehtävässään myös kaudella 2008 ja johdatti kevään Liigacupissa turkulaiset jälleen finaaliin, tällä kertaa paikallisvastustaja TPS:ää vastaan. Loppuottelussa Dragtsma saalisti uransa ensimmäisen pokaalin, kun TPS kaatui Diego Corpachen maalilla 1–0. Veikkausliigassa pelit sujuivat huomattavasti edellisvuotta paremmin ja loppujen lopuksi FC Inter ja Dragtsma pääsivät juhlimaan Suomen mestaruutta.


title: Job Dragtsma

text: Kausi 2009 sujui Interiltä kehnommin. Alkukauden vaisut otteet pudottivat Dragtsman suojatit mestaruuskamppailusta ja joukkue sijoittui lopulta viidenneksi. Kauden vanhetessa peliesitykset kuitenkin paranivat ja Inter raivasi tiensä Suomen cupin loppuotteluun, jossa se kaatoi Tampere Unitedin 2–1. Mestaruus oli Interin seurahistorian ensimmäinen Suomen cupissa.


title: Job Dragtsma

text: Syyskuussa 2010 Dragtsma allekirjoitti kauteen 2016 ulottuvan jatkosopimuksen Interin kanssa. Mestaruuskauden jälkeen Dragtsma johdatti Interin kahdesti Veikkausliigassa hopealle sekä kahdesti Suomen cupin loppuotteluun. Cupin finaaleissa Inter kuitenkin taipui vuonna 2014 HJK:lle ja vuonna 2015 IFK Mariehamnille. Dragtsma erosi tehtävistään 26. toukokuuta 2016 joukkueen huonon alkukauden vuoksi.


title: Paul Volcker

text: Paul Adolph Volcker (s. 5. syyskuuta 1927 Cape May, New Jersey, Yhdysvallat) toimi Yhdysvaltain keskuspankin pääjohtajana Jimmy Carterin ja Ronald Reaganin presidenttikausilla vuosina 1979−1987.


title: Paul Volcker

text: Hän toimi presidentti Barack Obaman taloudellisena neuvonantajana.


title: Ranskan eteläiset ja antarktiset alueet

text: Ranskan eteläiset ja antarktiset alueet () on Ranskan merentakainen alue, johon kuuluu joukko saaria eteläisellä Intian valtamerellä sekä Adélienmaa Etelämantereella. Niitä hallitaan Saint-Denis’stä, Ranskan merentakaisesta departementin Réunionin pääkaupungista. Eteläisten ja antarktisen alueiden pinta-ala on 439 781 neliökilometriä. Alueella on vuoden ympäri noin 150 tutkijaa, kesäisin noin 300.


title: Rubin Carter

text: Rubin ”Hurricane” Carter (6. toukokuuta 1937 Clifton, New Jersey, Yhdysvallat – 20. huhtikuuta 2014 Toronto, Kanada) oli yhdysvaltalais-kanadalainen keskisarjan nyrkkeilijä vuosina 1961–1966. Hän kärsi murhasta väärin perustein langetettua pitkää tuomiota, kunnes hänet valitusten jälkeen vapautettiin. Tapaus sai Yhdysvalloissa laajaa julkisuutta.


title: Rubin Carter

text: Carter tunnetaan Patersonissa New Jerseyssä kesäkuussa 1966 tapahtuneen kolmoismurhan tapauksesta. Rubin Carter ja John Artis todettiin syyllisiksi, ja heidät tuomittiin elinkautiseen vankeuteen kahdessa oikeudenkäynnissä (1967, 1976). Heidät vapautettiin valitusten jälkeen lähes kahdenkymmenen vuoden vankilassaolon jälkeen vuonna 1985, kun korkein oikeus totesi tuomion perustuneen enemmänkin rasismiin ja salailuun kuin asiaperusteisiin. Vuonna 1993 hänelle luovutettiin välisarjan mestaruusvyö ainoana maailmassa uran lopettamisen jälkeen.


title: Rubin Carter

text:
Carter auttoi myöhemmin syyttöminä tuomittuja vankeja asiaa ajavassa järjestössä.
Bob Dylan teki Carterista kertovan kappaleen ”Hurricane”, joka julkaistiin vuonna 1976 hänen "Desire"-albumillaan, ja juuri sen ansiosta Carterin tapaus ja rasismisyytökset nousivat julkisuuteen. Rubin Carter kirjoitti vankilassa ollessaan omaelämäkerran "Sixteenth Round" (Kuudestoista erä), ja hänen tapauksestaan kerrotaan myös useissa muissa kirjoissa. Hänestä on tehty elokuva "Hurricane" (1999), jonka pääosassa näyttelee Denzel Washington.


title: Rubin Carter

text: Carter asui Torontossa. Hän menehtyi eturauhasen syöpään vuonna 2014.


title: Ted Lindsay

text: Robert Blake Theodore ”Ted” Lindsay (s. 29. heinäkuuta 1925 Renfrew, Ontario, Kanada) on entinen jääkiekkoilija, pelipaikaltaan hyökkääjä. Lindsayn NHL-seurat olivat Detroit Red Wings ja Chicago Blackhawks. Aktiiviaikanaan hän vaikutti voimakkaasti NHL:n pelaajayhdistyksen perustamiseen. Lindsay voitti Stanley Cupin neljästi.


title: Ted Lindsay

text: Pelaamissaan 1 201 ottelussa Ted Lindsay teki 426 maalia ja antoi 521 syöttöä.


title: Parrasvalot

text: Parrasvalot ("Limelight") on vuonna 1952 valmistunut yhdysvaltalainen elokuva, jonka ohjasi, käsikirjoitti ja tuotti Charles Chaplin. "Parrasvaloissa" on viittauksia Chaplinin omaan elämään, persoonallisuuteen ja uraan. Esimerkiksi Therezan tarinassa on samankaltaisuuksia Chaplinin äidin kanssa ja Therezan ja Calveron rakkaussuhde muistuttaa Chaplinin ja Oona O’Neillin avioliittoa.


title: Parrasvalot

text: "Parrasvalot" on ainoa elokuva, jossa Charles Chaplin ja Buster Keaton esiintyvät yhdessä. Chaplin ei aluksi kirjoittanut Keatonille osaa elokuvan loppupuolen musikaalikohtaukseen, koska uskoi roolin olevan liian pieni Keatonin kaltaiselle merkittävälle koomikolle. Kun Chaplin kuuli Keatonin kärsineen vastoinkäymisistä niin urallansa kuin avioliitoissaan, hän vaati Keatonia esiintymään. Huhupuheiden mukaan Chaplin olisi kateellisena leikannut elokuvasta osan kohtauksia, joissa Keaton näytteli. Keatonin elämäkertoja Rudi Blesh ja Chaplinin poika Sydney uskovat kuitenkin Keatonin kohtausten mahdollisen leikkaamisen olleen tarinankerronnallisista syistä johtuvaa eivätkä suinkaan Chaplinin kateutta.


title: Parrasvalot

text: Elokuvan tapahtumat sijoittuvat vuoden 1914 Lontooseen ja ensimmäinen maailmansota on puhkeamaisillaan. Entinen kuuluisa klovni, mutta nykyisin alkoholisoitunut Calvero (Chaplin) estää nuorta tanssijaa Therezaa (Bloom) tekemästä itsemurhaa. Calvero auttaa Therezaa saamaan takaisin itsetuntonsa ja palaamaan tanssijan työhönsä. Samalla Calveronkin itsetunto kohoaa, mutta hänen paluuyrityksensä menestyväksi klovniksi eivät tuota toivottua tulosta. Thereza haluaa naida Calveron huolimatta heidän ikäerostaan, mutta Calveron mielestä Therezalle parempi puoliso on nuori säveltäjä Neville (Sydney Earle Chaplin).


title: Parrasvalot

text:
Calvero palaa kotiinsa ja ryhtyy katutaiteilijaksi. Oman esityksensä saanut Thereza lopulta löytää hänet ja taivuttelee palaamaan takaisin lavalle. Calvero saa rinnalleen vanhan parinsa (Keaton) ja hän tekee menestyksekkään paluun. Calvero saa kuitenkin sydänkohtauksen kesken esityksen ja kuolee vain muutaman metrin päässä tanssivasta Therezasta.
Chaplinin markkinoidessa elokuvaansa Isossa-Britanniassa hän sai kuulla, ettei saa viisumia Yhdysvaltoihin, koska hänen väitettiin antaneen kommunismia ihailevia lausuntoja. Parrasvalot kiellettiin Yhdysvalloissa pitkiksi ajoiksi; vasta vuonna 1972 elokuva viimein esitettiin Yhdysvalloissa ja se voitti Oscar-palkinnon.


title: Parrasvalot

text: Antti Alanen sanookin Chaplinin retrospektiivin esittelyssä, että Parrasvalot on jo Chaplinin ”taiteilijan testamentti”: hänen suuri taiteellinen luomistyönsä saavuttaa tässä elokuvassa joutsenlaulunsa; roolihahmon kuolema tarinan lopussa on selvä viesti siitä, että enää ei Chaplinia nähtäisi uusissa rooleissa


title: Parrasvalot

text: Vaikka Chaplin nähtiinkin vielä parissakin roolissa, niistä näki selvästi, että hänen suuri luomisvoimansa oli jo sammunut ja työskentely oli ammattitaitoista joskin piittaamatonta.


title: Parrasvalot

text: Vuonna 1979 kolmekymmentä suomalaista elokuva-arvostelijaa ja -asiantuntijaa äänesti kaikkien aikojen sadasta merkittävimmästä elokuvasta, ja "Parrasvalot" oli mukana heistä kahdentoista listalla.


title: Uudenkylän rautatieasema

text: Uudenkylän rautatieasema on rautatieliikennepaikka Suomen rataverkkoon kuuluvalla rataosuudella Lahti–Kouvola. Liikennepaikka sijaitsee Lahden Uudessakylässä entisen Nastolan kunnan alueella.


title: Uudenkylän rautatieasema

text: Liikennepaikka avattiin Riihimäki–Pietari-radan yhteydessä syyskuussa 1870. Uusikylä oli tärkeä maanteiden risteyskohta, josta lähtivät tiet Lahteen, Heinolaan, Anjalaan ja Artjärvelle. Nastolan pitäjän ensimmäinen rautatieliikennepaikka sijoitettiinkin Uuteenkylään eikä pitäjän kirkon tuntumaan. Uudenkylän asema oli radan korkein kohta. Uudenkylän asema oli tuolloin kolmannen luokan rautatieasema ja käsitti neljä huonetta ja keittiön, tavaramakasiinin, ulkohuoneen, kaksinkertaisen vahtituvan ja vesitornin.


title: Uudenkylän rautatieasema

text: Uudenkylän rautatieasemalla osasto Brandenstein Suomen sisällissodan aikana katkaisi 13. huhtikuuta 1918 Länsi-Suomen punaisten ratayhteydet Pietariin. Nykyisen asemarakennuksen itäpuolella maantien eteläpuolella on saksalaisten kaatuneiden muistokivi. Kolme päivää ennen talvisodan päättymistä 10. maaliskuuta 1940 Uudenkylän asemalle osuivat neuvostoliittolaisesta lentokoneesta pudotetut palopommit, jotka sytyttivät asemarakennuksen tuleen. Pommitus ei vaatinut ihmisuhreja, vaikka asemalla seisseissä junissa oli sen tapahtuessa arviolta noin tuhat ihmistä. Tuhoutuneen asemarakennuksen tilalle valmistui uusi edellistä vaatimattomampi rakennus vielä saman vuoden aikana.


title: Uudenkylän rautatieasema

text: Matkustajaliikenteen pysähdykset Uudessakylässä loppuivat vuonna 2005 kun lähemmäksi kunnan keskustaa avattiin Nastolan seisake. Uuteenkylään avattiin kuitenkin uusi seisake Lahti–Luumäki-rataosuuden peruskorjauksen yhteydessä 12.12.2010. Seisake sijoittui noin kilometrin verran Lahden suuntaan vanhasta liikennepaikasta. Lahden suuntaan liikennöidään raiteelta 3 ja Kouvolaan raiteelta 1. Aseman Kouvolan suunnasta tulevat junat ohittavat aseman käyttäen raidetta 2 ja Lahden suunnasta tulevat junat ohittavat aseman käyttäen raidetta 1.


title: Uudenkylän rautatieasema

text: VR:n maaliskuun 2016 lopulla uudistuneiden aikataulujen mukaan sekä Kouvolaan että Helsingin suuntaan ajetaan kumpaankin suuntaan nyt seitsemän kertaa arkipäivisin ja viikonloppuisin kolmesti Kouvolan suuntaan taajamajuna-yhteydellä sekä Helsingin suuntaan kahdesti. Lahdesta pääsee Pendolinolla tai InterCity2-junalla esimerkiksi Kouvolaan, kellonaikoina, jolloin taajamajuna-yhteyttä ei ole käytettävissä.


title: Chad I. Ginsburg

text: Chad I. Ginsburg (s. 24. huhtikuuta 1972 New Hope, Pennsylvania, Yhdysvallat) on yhdysvaltalainen kitaristi ja tuottaja. Hän soittaa CKY-yhtyeessä. Ginsburg on soittanut yhtyeessä myös bassoa, ja hän on tehnyt sille jonkin verran sävellyksiä ja sanoituksia.


title: Chad I. Ginsburg

text: Hän on aiemmin ollut Rudy + Blitz -yhtyeessä ja siitä erottuaan ollut työssä studiolla. Ginsburg oli nuorena suuri KISS- ja The Beatles -yhtyeiden fani.


title: Neliöllinen keskiarvo

text: Neliöllinen keskiarvo () on eräs lukujoukkoa tai jakaumaa kuvaavista matemaattisista keskiluvuista. Termi RMS liittyy läheisesti standardipoikkeamaan, ja muun muassa sähkötekniikassa RMS-keskiarvostamalla lasketaan vaihtojännitteen tehollisarvo.


title: Neliöllinen keskiarvo

text:
Neliöllinen keskiarvo muuttujalle formula_1 määritellään seuraavalla tavalla:
missä formula_3 tarkoittaa aritmeettista keskiarvoa.


title: Neliöllinen keskiarvo

text: Määritelmää käyttäen saadaan diskreeteille jakaumille lauseke, joka on muotoa


title: Neliöllinen keskiarvo

text: ja jatkuville jakaumille


title: Neliöllinen keskiarvo

text: Sähkötekniikassa tehoja laskettaessa, kun käytössä on vaihtojännite (yhtä hyvin käytössä voisi olla myös vaihtovirta), halutaan yleensä huippujännitteen sijaan tietää vaihtojännitteen tehollisarvo. Näin siksi, koska vaihtojännite, joka ilmaistaan tehollisarvonsa avulla antaa kuormaan saman tehon kuin vastaavan suuruinen tasajännite. Tehollisarvo lasketaan vaihtojännitteestä keskiarvostamalla käyttämällä RMS-keskiarvostamista. Tämän vuoksi ammattipiireissä yleensä puhutaankin RMS-arvosta tehollisarvon sijaan.


title: Neliöllinen keskiarvo

text: Tehollisarvo määritellään keskimääräisen tehon avulla. Tehon määritelmän ja Ohmin lain avulla hetkelliseksi tehoksi resistanssiin saadaan


title: Neliöllinen keskiarvo

text: missä formula_7 on jännitteen arvo tietyllä ajan hetkellä "t" ja "R" kuormavastuksen resistanssi.


title: Neliöllinen keskiarvo

text: Keskimääräiselle teholle saadaan lauseke integroimalla vaihtojännite ajan jakson "T" yli sekä jakamalla integroinnista saatu tulos jakson pituudella.


title: Neliöllinen keskiarvo

text: missä formula_9 on ajan hetki tarkastelujakson alussa. Keskimääräinen teho on merkitty yhtä suureksi kuin tehollisarvoisesta jännitteestä formula_10 laskettu teho. Ratkaistaan jännitteen tehollisarvo ottamalla neliöjuuri.


title: Neliöllinen keskiarvo

text: Ideaalisen kolmioaallon yksi jakso, formula_12 verran viivästettynä, on alla olevan yhtälöryhmän mukainen. Aaltoa on viivästetty, jotta tehollisarvoa laskettaessa päästään vähemmällä integroinnilla. On myös hyvä huomata, että kolmioaalto muuttuu paraabelin muotoiseksi, kun se korotetaan toiseen potenssiin.


title: Neliöllinen keskiarvo

text: Kolmioaallon jännitteen tehollisarvo on jännitteen huippuarvo jaettuna neliöjuuri kolmella.


title: Neliöllinen keskiarvo

text: Ideaalinen kanttiaalto yhden jakson verran on muotoa:


title: Neliöllinen keskiarvo

text: Kanttiaallon jännitteen tehollisarvo on sama, kuin aallon huippujännitteen itseisarvo.


title: Bob Bryar

text: Robert Nathaniel Cory Bryar (s. 31. joulukuuta 1979) on entinen newjerseyläisen alternative-rock-yhtyeen My Chemical Romancen rumpali. Bob itse on kotoisin Chicagosta.


title: Bob Bryar

text: Bob syntyi Chicagossa, kävi yliopistoa Gainesvillessä, Floridassa ja työskenteli muun muassa Disney Worldissa. Hän kävi Eisenhowerin yläastetta Darienissa, Illinoisissa, missä hän soitti rumpuja klassista musiikkia ja jazzia soittavissa kokoonpanoissa.


title: Bob Bryar

text: Hän liittyi bändiin 2004, samalla kun hän työskenteli äänimiehenä The Usedille, josta tuli hyvin läheinen bändi My Chemical Romancen jäsenten kanssa. Hän tapasi bändin ensimmäisen kerran The Usedin kiertueella. Frank Iero," My Chemical Romancen" rytmikitaristi sanoo Life on the Murder Scene-DVD:llä: ""Bob ja Toro ovat kaksi kovimmin työskentelevää ihmistä, joita olen koskaan tavannut ja jos täällä on Jumala, kiitän häntä joka päivä Bobin tuomisesta meille."" Mikey Way sanoo myös Bobin opettaneen heille, "ettei niellä kenenkään paskaa."


title: Bob Bryar

text: Bob syrjäytti Matt Pelissierin, kun Pelissier jätti bändin, kun oli ollut muutamia vuosia "The Usedin" äänimies. Päinvastoin, kuin yleensä oletetaan, hän ei soittanut rumpuja "My Chemical Romancen" toisella albumilla. ""I'm Not Okay (I Promise)""-video oli nauhoitettu ennen, kuin Bobista tuli bändin "virallinen" jäsen.


title: Bob Bryar

text: ""Welcome to the Black Parade"-"videon making of -osiossa hän kertoo, että hän oli tehnyt sooloprojektin ja kaikki kappaleet kertoivat Gerardista ja jokin oli syntynyt vitsistä fanien keskuudessa.


title: Bob Bryar

text: "Famous Last Words"-musiikkivideon (Black Parade-levyltä) kuvauksissa Bobin jalka paloi pahasti. Hän kärsi kolmannen asteen palovammoista, jotka kehittyivät kuolioksi ja hän joutui sairaalahoitoon.


title: Bob Bryar

text: Vuonna 2010 Bryar jätti My Chemical Romancen. Lähdöstä huolimatta hän on kuitenkin ollut mukana kirjoittamassa Danger Days: The True Lives of the Fabulous Killjoys-levyllä viidessä kappaleessa, jotka ovat: "Na Na Na (Na Na Na Na Na Na Na Na Na)", "Bulletproof Heart", "The Only Hope For Me Is You", "Party Poison" ja "Save Yourself, I'll Hold Them Back".


title: Ärviät

text: Ärviät ("Myriophyllum") on vesikasvisuku. Sukuun kuuluu noin 40 lajia.


title: Ärviät

text: Ärviät kasvavat kokonaan veden alla, vain kukat kohottuvat vedenpinnan yläpuolelle. Ärviän varsi kiemurtelee pitkinä köynnöksinä ja hienoliuskaiset lehdet ovat kiehkuroina. Pienet kukat ovat ylimpien lehtien hangoissa.


title: Ärviät

text: Ärviöitä tavataan kaikilla mantereilla paitsi Etelämantereella.


title: Ärviät

text: Ärviöitä elää makeassa- ja murtovedessä, muun muassa Itämeressä. Niitä kasvatetaan myös akvaariokasvina sekä piha-altaissa (esimerkiksi isoärviä "Myriophyllum aquaticum").


title: Ärviät

text: Ärviöitä on noin 40 lajia. Suomen vesissä elää neljä ärviälajia:


title: Ärviät

text: Muita suvun lajeja:


title: TB Widow

text: TB Widow (oik. Tapio Kalevi Kakko, s. 8. toukokuuta 1961) on suomalainen muusikko.


title: Kuoppapyydys

text: Kuoppapyydys on eläintieteilijöiden apuväline, jolla pyydystetään pääasiassa hämähäkkejä ja kovakuoriaisia. Tavallisesti se on muovinen purkki, kooltaan esimerkiksi 15 × 10 cm, joka asetetaan maahan kaivettuun kuoppaan siten, että avoimen purkin yläreunat ovat tarkalleen maan pinnan tasalla. Purkissa on veden ja etyleeniglykolin muodostama liuos, johon on pintajännitteen poistamiseksi lisätty esimerkiksi tiskiainetta. Purkin kanneksi asetetaan tappien varaan esimerkiksi peltilevy, joka estää sadeveden pääsyn purkkiin. Jos tutkimusalue on sellaisessa paikassa, missä liikkuu isompia eläimiä, kuten karjaa, hevosia tai ihmisiä, purkit on syytä suojata vaikkapa lankuista tehdyillä polkaisusuojilla.


title: Kuoppapyydys

text: Pyydys toimii siten, että pyydystettävät eläimet putoavat liuokseen ja kuolevat välittömästi. Toisinaan pyydykseen molskahtaa sellaisiakin eläimiä, joita ei ole tarkoitus tappaa, kuten pieniä sammakoita ja sisiliskoja. Kuoppapyydyksiä käytetään, kun halutaan tutkia jonkin pienehkön alan eläimistöä. Pyydyksiä on oltava laskennallisesti oikea määrä, ne on koettava säännöllisin väliajoin ja sisältö on aina koettaessa tyhjennettävä ja saalis tilastoitava. Uutta liuosta lisätään tyhjennyksen jälkeen. Menetelmän avulla saadaan suhteellisen luotettava kuva tutkimusalueen eräistä eliöistä.


title: Ted Nugent

text: Theodore Anthony "Ted" Nugent (s. 13. joulukuuta 1948 Detroit, Michigan, Yhdysvallat) on yhdysvaltalainen rock-muusikko.


title: Ted Nugent

text: Nugent syntyi Detroitissa ja on elämänsä aikana asunut muun muassa Los Angelesissa ja Jacksonissa Michiganissa. Nykyään hän asuu Teksasissa. Hän valmistui St. Viator High Schoolista vuonna 1966.


title: Ted Nugent

text: Nugentin ensimmäinen avioliitto oli Sandra Janowskin kanssa vuosina 1970–1976. He saivat yhteisiä lapsia, mutta liitto päättyi avioeroon. Janowski kuoli auto-onnettomuudessa 1982. Nugent meni 21. tammikuuta 1989 uusiin naimisiin Shemane Dezielin kanssa.


title: Ted Nugent

text: Metsästyksen harrastajana tunnettu Nugent on vuodesta 1995 lähtien ollut National Rifle Associationin johtokunnan jäsen. Hän on kirjoittanut useisiin vetoomuksiin ja ollut myös poliittisesti aktiivinen. Hän on kertonut julkisuudessa harkinneensa asettumista ehdolle Michiganin kuvernööriksi. Hänet tunnetaan paleokonservatistisista mielipiteistään, ja hän on myös ilmoittanut asennoituneensa alkoholia ja huumausaineita vastaan.


title: Ted Nugent

text: Nugent perusti The Amboy Dukes -yhtyeen Detroitissa 1960-luvun puolivälissä. Yhtye ehti julkaista muutamia albumeita, joista viimeiseksi jäi "Tooth, Fang, Claw" vuodelta 1974. Yhtye sai kohtuullista menestystä ja osa sen albumeista pääsi Yhdysvalloissa listoille.


title: Ted Nugent

text: Nugent lähti omille teilleen ja solmi vuonna 1975 levytyssopimuksen Epic Recordsin kanssa. Hän jatkaa soolouraansa yhä ja on lisäksi toiminut superyhtyeessä Damn Yankees. Sen debyyttialbumi "Damn Yankees" (1990) myi moninkertaista platinaa.


title: Ted Nugent

text: Nugentin ensimmäinen sooloalbumi oli "Ted Nugent" (1975), jonka kaikki laulut yhtä lukuun ottamatta olivat hänen omaa käsialaansa.


title: Ted Nugent

text: Nugentin kappaleista on myös tehty covereita. Hän herätti vuonna 2006 huomiota sanomalla, että Panteran versiossa hänen laulustaan "Cat Scratch Fever" ei ollut "sielua, ei munaa eikä tunnetta". Hän on esiintynyt useaan otteeseen erilaisissa televisio-ohjelmissa. Hän oli tulossa konsertoimaan Suomeen heinäkuussa 2008, mutta konsertti peruuntui vähäisen lipunmyynnin vuoksi.


title: Ted Nugent

text: Nugent kärsii nykyisin kuulo-ongelmista.


title: Vong Savang

text: Kruununprinssi Vong Savang (27. syyskuuta 1931 Luang Prabang -1981) oli Laosin viimeisen kuninkaan Savang Vatthanan ja kuningatar Khamphouin poika. Pathet Laon vallankumouksen jälkeen 1975 prinssi Savang joutui kommunistien työleirille muiden kuninkaallisten tavoin, jossa hänet joko teloitettiin tai hän kuoli nälkään vuoden 1981 tienoilla.


title: Vong Savang

text: Hänellä oli seitsemän lasta: Soulivong Savang, Thayavong Savang, Kiranvong Savang, Anourathavarman Savang, Manisophana Savang, Sawee Nahlee Savang ja Manilama Savang.


title: Asia (yhtye)

text: Asia on englantilainen progressiivisen rockin superyhtye, jota oli perustamassa vuonna 1981 Yesin, King Crimsonin, ELPin (Emerson, Lake & Palmer) ja The Bugglesin entisiä jäseniä.


title: Asia (yhtye)

text: Yhtyeessä on aikojen saatossa esiintynyt useita muusikoita, mutta huhtikuussa 2006 yhtye kasattiin jälleen alkuperäiseen kokoonpanoonsa: Geoff Downes (kosketinsoittimet, ex-The Buggles ja Yes), John Wetton (laulu ja basso, ex-King Crimson, Roxy Music, Uriah Heep, U.K. ja Wishbone Ash), Steve Howe (kitara, ex-Yes) sekä Carl Palmer (rummut, ex-The Crazy World of Arthur Brown, Atomic Rooster ja Emerson, Lake & Palmer).


title: Asia (yhtye)

text: Asian debyyttialbumi "Asia" (1982) vietti viikkoja Yhdysvaltain albumilistan kärjessä ja myi kaikkiaan 6 miljoonaa kopiota, ja se onkin yhtyeen menestynein albumi toisen "Alpha" (1983) albumin yltäessä enää kuudennelle sijalle ja kolmannen albumin "Astra" (1985) jäädessä 67. sijalle. Ensimmäiset albumit tuotti Mike Stone.


title: Asia (yhtye)

text: Pitkäaikaisjäsen laulaja John Payne jätti Asia-yhtyeen 2006 ja perusti ONE:n (nimi muutettiin GPS:ksi) yhdessä kahden muun Asian jäsenen, Guthrie Govanin ja Jay Schellenin kanssa. Sen sijaan Asia-yhtyeen alkuperäiskokoonpano koottiin samana vuonna 2006 juhlistamaan yhtyeen 25-vuotista taivalta. Yhtye aloitti maailmankiertueen ja kiertueelta on julkaistu livelevy. Keväällä 2008 yhtye julkaisi uuden albumin "Phoenix", joka nousi Yhdysvaltain Billboardin listalla sijalle 73. Japanissa "Phoenixin" listasijoitus oli 23. Viimeisin yhtyeen albumi on "Gravitas", joka julkaistiin maaliskuussa 2014. Kitaraa sillä soittaa Steve Howen tilalle tullut Sam Coulson.


title: Asia (yhtye)

text: Asia esiintyi Suomessa joulukuussa 2005 yhdessä Uriah Heepin ja Dion kanssa Helsingin jäähallissa, Jyväskylän Paviljongissa sekä Oulun Club Teatriassa.


title: Mangkra Souvannaphouma

text:
Prinssi Mangkra Souvannaphouma (s. 1938) on Laosin prinssin Souvanna Phouman poika.
Vuodesta 1975 hän on asunut maanpaossa Pariisissa Ranskassa. Hän on naimisissa ja hänellä on neljä lasta.
Mangkra Souvannaphouma on Laosin demokratiakomitean perustaja, jonka pääsuunta on perustaa maahan perustuslaillinen demokraattinen monarkia. Mangkran perheeseen kuuluu prinssit Sauryavong Savang, Soulivong Savang ja Thayavong Savang. Mangkra uskoo että Laosin kuninkaallinen perhe voisi muuttaa maan demokraattiseksi.


title: Viuhkalisäke

text: Viuhkalisäke eli "pekten" on erityisesti lintujen ja matelijoiden silmän verkkokalvon sisäpinnalla oleva elin tai rakenne. Viuhkalisäke työntyy suonikalvosta lasiaiseen. Viuhkalisäkkeen merkitys on vielä toistaiseksi arvoitus. Arveluina on esitetty, että se saattaa toimia silmän lämmittimenä, lisäravinteiden ja/tai -hapen tuojana silmään, tai jopa että se toimisi auringon korkeuskulman aistinelimenä.


title: Ilmanopeus

text: Ilmanopeus on se nopeus, jolla lentokone liikkuu ympäröivään ilmaan nähden. Ilman liikkeestä ja ilmakehän ominaisuuksista johtuen erilaisia ilmanopeuksia on useita:


title: Famagusta

text: Famagusta (, ) on kaupunki ja kunta (Δήμος Αμμοχώστου, "Dímos Ammochóstou") Kyproksen saarella. Se on "de facto" Pohjois-Kyproksen turkkilaisen tasavallan hallussa, ja kuuluu sen hallinnossa Gazimağusan alueeseen ollen sen hallinnollinen keskus. Kyproksen tasavallan pakolaishallinnossa se kuuluu Famagustan alueeseen. Koko kunnan väkiluku on ja varsinaisen Famagustan kaupungin väkiluku (2011).


title: Famagusta

text: Famagusta sijaitsee Kyproksen itärannikolla pääkaupunki Nikosiasta itään. Se kuuluu saaren tärkeimpiin satamakaupunkeihin Lárnakan ja Limassolin ohella. Famagusta on myös eräs Kyproksen merkittävimmistä museokaupungeista. Famagustan vanha kaupunki edustaa keskiaikaista arkkitehtuuria. Antiikin aikana Famagustan paikalla sijaitsi Arsinoen kaupunki ja sen lähellä Salamiin kaupunki, joka oli saaren merkittävimpiä.


title: Famagusta

text: Ennen vuonna 1974 tapahtunutta Turkin miehitystä kaupungissa oli jo noin asukasta, mutta miehityksen jälkeen kreikkalaiset joutuivat muuttamaan sieltä muualle. Kaupungin modernilla hotellien täyttämällä alueella asui lähinnä kyproksenkreikkalaisia, kun taas turkkilaistaustaiset asuivat lähinnä historiallisella muurien ympäröimällä alueella. Kaupungin rajat olivat miehityksen jälkeen vuosia suljettuina ulkopuolisilta. Vuoden 2003 jälkeen siellä on ollut mahdollista vierailla. Osa kaupungista on edelleen suljettua aluetta: Varósian (myös Varosha) kaupunginosa, joka on entistä matkailualuetta ja laajuudeltaan noin viidesosa kaupungista, on nykyisinkin eristetty vierailijoilta.


title: Famagusta

text: Nykyisin Lárnakassa kotipaikkaansa pitävä jalkapallojoukkue Nea Salamis Famagusta ("Néa Salamína Ammochóstou") on alun perin kotoisin kaupungista.


title: China Hand

text: China Hand (myös nimillä Kolmonen, Kaatokymppi tai Arabialainen) on hieman Paskahousua muistuttava korttipeli. Kumpaankin peliin liittyy olennaisesti käsikorttien lyöminen "pinoon" numerojärjestyksessä, ja viimeinen pelaaja, jolla on käsikortteja kädessään, häviää.Pelaajille jaetaan aluksi kolme korttia kuvapuoli alaspäin, ja ne sijoitetaan rinnakkain pöydälle. Näitä kortteja kutsutaan "alakorteiksi". Jokaisen alakortin päälle asetetaan yksi kortti kuvapuoli ylöspäin ("yläkortit"). Lopuksi jokaiselle pelaajalle jaetaan kolme käsikorttia.


title: China Hand

text: Pelaajat voivat vaihtaa omien ylä- ja käsikorttien paikkaa keskenään ennen pelin alkua.


title: Noricuminhevonen

text: Noricuminhevonen (myös noorilaishevonen, noriker, pinzgaunhevonen) on itävaltalainen hevosrotu. Se on kylmäverinen työhevonen.


title: Noricuminhevonen

text: Noricuminhevonen on säkäkorkeudeltaan noin 155–170 cm ja rakenteeltaan tyypillinen kylmäverinen. Noricuminhevosilla on suuri pää ja usein notkoselkä, leveä ja syvä runko, lihaksikkaat jalat sekä paksut ja tukevat nivelet. Niiden luonne on säyseä, mutta riittävän vilkas. Rodussa tavataan lähinnä perusvärejä (musta, ruunikko ja rautias), mutta myös tiikerinkirjavia, päistärikköjä ja kimoja noricuminhevosia esiintyy. Laajoja valkoisia pään tai jalkojen merkkejä ei hyväksytä.


title: Noricuminhevonen

text: Noricuminhevonen on erinomainen vetohevonen, jota käytetään myös valjakkoajoon ja ratsuna.


title: Noricuminhevonen

text: Noricuminhevosta on kasvatettu noin 2000 vuoden ajan Itävallan vuoristoalueiden laaksoissa. Rodun nimi viittaakin Rooman valtakunnan aikaiseen Noricumin provinssiin, joka kattoi suunnilleen nykyisen Itävallan. Aluetta asuttaneilla kelteillä oli hevosia, joita roomalaisprovinssin perustamisen jälkeen (noin ajanlaskun alun aikoihin) alettiin risteyttää raskaiden roomalaisten työhevosten kanssa.


title: Noricuminhevonen

text: Noricuminhevosen, kuten muidenkin vanhojen raskaiden hevosrotujen, jalostus käynnistyi toden teolla 800-luvulla Kaarle Suuren aikaan, kun sodankäyntiin tarvittiin suuria määriä jykeviä hevosia. Ensimmäiset kirjalliset merkinnät noricuminhevosjalostuksesta ovat vuodelta 1576: niitä kasvatettiin tuolloin Schloß Riefissä lähellä Halleinia Salzburgin arkkipiispan alaisuudessa. Salzburgin arkkipiispat edistivät jatkossakin noricuminhevosen jalostusta. He laativat rodulle 1600-luvulla jalostusohjeet, ja vuonna 1703 annettiin ensimmäiset oriiden tarkastussäännöt. Arkkipiispat tavoittelivat vaunu- ja ratsuhevoseksi sopivaa hevostyyppiä ja käyttivät jalostukseen lämminverisiä napolin- ja andalusianhevosia.


title: Noricuminhevonen

text: 1700-luvulla noricuminhevosesta tuli tärkeä maatalouden työeläin, ja samalla muuttuivat rodun jalostustavoitteet: vuoriston laaksojen maataloustöihin sopi paremmin raskas ja säyseäluonteinen hevonen. Vuodesta 1820 alkaen rotua kasvatettiin Salzburgin provinssissa valtionsiittoloissa käyttäen jalostukseen monia rotuja, muiden muassa clydesdalenhevosia, belgiantyöhevosia, oldenburginhevosia, holsteininhevosia, espanjalaisia hevosia ja napolinhevosia. Pääpaino oli kuitenkin puhtaan rodun kasvatuksessa. 1800-luvun lopulla alettiin kiinnittää erityistä huomiota hevosten laatuun ja rodun puhtauteen laatimalla uudet tarkastussäännöt sekä perustamalla tammojen ja oriiden rekisteri. 1900-luvun alkupuolella määriteltiin uudet jalostustavoitteet, ja käyttöön otettiin myös polttomerkinnät.


title: Noricuminhevonen

text: Maailmansodat ja maatalouden koneellistuminen johtivat noricuminhevosten harvinaistumiseen. Niiden kasvatus elpyi 1960-luvulta alkaen, ja viime vuosina kiinnostus kylmäverisiin on taas lisääntynyt. Sotien jälkeisenä jalostustavoitteena on ollut raskas, ei kovin kookas hevonen. Noricuminhevosta kasvatetaan nykyään vuoristoaluilla niin Itävallassa, Saksassa (Baijerin alue; nykyään omaksi rodukseen erotettu eteläsaksankylmäverinen) kuin Italiassakin (Trentino-Etelä-Tiroli). Myös Tšekissä ja Slovakiassa kasvatetaan niin puhdasrotuisia noricuminhevosia kuin paikallisia muunnoksiakin (slezský norík, norik muranský).


title: Noricuminhevonen

text: Rodussa on kautta aikojen esiintynyt erikoisia värejä kuten voikkoja, päistärikköjä ja tiikerinkirjavia. Niiden katsotaan periytyvän kelttien hevosilta sekä jalostuksessa käytetyiltä andalusianhevosilta. Tällaiset erikoisvärit olivat aina 1900-luvulle saakka hyvin suosittuja, mutta nykyään ne ovat harvinaisia.


title: Sulo Typpö

text: Sulo Armas Typpö (12. kesäkuuta 1905 Valkeala – 10. maaliskuuta 1987) oli Tampereen kaupunginjohtaja vuosina 1943–1957. Hän nousi kaupunginjohtajan virkaan, kun Kaarle Nordlund kuoli.


title: Sulo Typpö

text: Typpö kirjoitti ylioppilaaksi Sortavalan lyseosta vuonna 1925 ja suoritti ylemmän oikeustutkinnon vuonna 1931. Hän työskenteli Tampereen kaupungin lakimiehenä vuosina 1936–1942, sosiaalitoimen apulaiskaupunginjohtajana 1942–1943 ja kaupunginjohtajana vuodesta 1943. Hän oli samalla myös Aravan puheenjohtajana 1952–1953. Vuosina 1957–1963 Typpö oli Suomen Kaupunkiliiton puheenjohtaja ja kuului sen hallitukseen vuosina 1943–1957.


title: Viidakkoveitsi

text: Viidakkoveitsi eli machete on hyvin iso veitsi, jota käytetään lähinnä trooppisilla alueilla. Se on yleensä noin 50–60 senttimetriä pitkä ja terä on alle kolme millimetriä paksu. Machetea käytetään sokeriruo’on katkomiseen sadonkorjuussa ja tiellä olevan kasvillisuuden leikkaamiseen kuljettaessa viidakon läpi. Machetea voidaan käyttää myös aseena, ja siitä on useita erilaisia variaatioita riippuen käyttötarkoituksesta, kulttuurista sekä valmistajan sosiaalisesta asemasta.


title: Viidakkoveitsi

text: Nykyaikainen machete on hyvin samanlainen kuin keskiajan falchion (miekan variaatio, jossa terä levenee kohti kärkeä), mutta erona on tyypillisesti koko käden suojaavan väistimen osittaisuus tai puuttuminen. Toisaalta joihinkin käyttötarkoituksiin rakennetut machetet tarjoavat isomman väistimen työskentelyn turvallisuuden parantamiseksi.


title: Viidakkoveitsi

text: Machete on trooppisen tai subtrooppisen ilmaston alueilla usein käytetty raivain, jolla voidaan poistaa tai katkaista kasvustoa maataloudessa kuten sokeriruokoviljelmillä. Lisäksi Väli-Amerikan alueella machetea käytetään yleisesti kirveen tavoin puun halkomiseen tai muuhun karkeaan pilkkomistyöhön. Dominikaanisessa tasavallassa machetea käytetään yleisesti kookospähkinöiden avaamiseen sekä ruohikon leikkaamiseen.


title: Viidakkoveitsi

text: Machete on usein yleisessä käytössä oleva yleistyökalu käyttöalueillaan, ollen verratava vastine yleisveitselle esimerkiksi eurooppalaisissa kulttuureissa. Yleisyytensä takia se on myös yleinen ase erilaisissa kahakoissa sekä konflikteissa. Machete voidaan luokitella yksinkertaiseksi miekaksi, koska sen käyttäminen taistelussa muistuttaa miekkailua lyömämiekalla.


title: Viidakkoveitsi

text: Machete on edullinen ja helppo sekä nopea valmistaa. Tästä syystä machete oli Interahamwe-miliisin pääsääntöinen ase Ruandan kansanmurhan aikana, sekä Haitin Tonton Macoute -joukkojen pääsääntöinen ase sekä työkalu. Machete oli yksi yleisimpiä aseita Kuuban itsenäisyystaisteluissa. Carlos Manuel de Céspedesen vapauttamat orjat suostuivat taistelemaan Espanjaa vastaan käyttäen ainoastaan macheteja, joiden kanssa he työskentelivät La De Majaguan sokeriruokoplantaaseilla. Filippiinien viidakoissa toisessa maailmansodassa samantyyppinen boloveitsi oli mukana useassa kohtaamisessa keisarillisen Japanin armeijan joukkoja vastaan. Tämän historiallisen taustan seurauksena machetesta on tullut yleinen ase filippiiniläisten taistelulajien eli kalin, arnisen, sekä eskriman harjoittajien keskuudessa, ja se on valittu maan armeijan sotilasveitseksi. Hongkongissa machetea käytetään triadien suosimana aseena.


title: Viidakkoveitsi

text: Macheten käytölle on luotu useita erillissanoja kuvaamaan sen käyttöä. Esimerkiksi jotkin trooppisen vyöhykkeen maat käyttävät omaa sanaa macheten iskulle; espanjassa se on "machetazo", jota käytetään myös englannissa joskus lainasanana. Trinidadin ja Tobagon alueella kutsutaan terän lappealla puolella lyöntiä termillä "planass". Vaikka machete tunnetaan tällä sekä muulla Länsi-Intian alueelle nimellä ”cutlass”, on machete kuitenkin pääasiassa maatalouteen tarkoitettu työkalu ja vasta toissijaisesti ase, erottaen sen oikeasta cutlass miekasta. Machete on toiminut suurimmassa osassa Dominikaanisen tasavallan itsenäisyystaisteluiden pääaseena. Vapaustaistelijoiden keskuudessa kehittyi alueella tunnettu taisteluhuuto ”Machete, carajo!” ("Machete, piru vieköön!") jonka keksijänä väitetään olleen kenraali Gregorio Luperón. Tätä huutoa käytetään edelleen useissa sotilasyksiköissä maan modernin armeijan keskuudessa. Esimerkiksi Los Cazadores tai Constanza laakson metsästäjien keskuudessa machete on joukkojen symboli sekä yksi työkaluista. Machetea kutsutaan joskus ”vesimeloniveitseksi” Etelä-Afrikassa.


title: Viidakkoveitsi

text: "Panga" on muunnelma joka esiintyy Itä- ja Etelä-Afrikassa. Tällä nimellä voi olla juurensa swahili etymologiassa, mutta pangaa ei pidä sekoittaa työkaluun jota käytetään panga-kalan käsittelyssä. Pangassa on leveämpi terä verrattuna macheteen ja siinä on yleensä keihäsmäinen tai atraimen kaltainen kärkiosa. Sitä käytettiin aseena Etelä-Afrikassa erityisesti 1980-luvulla sekä 1990-luvun alkupuolella Natalin maakunnassa. Edellisen konfiktin aikana se toimi aseena African National Congress sekä zulu-nationalistisen Inkatha Freedom -puolueen joukkojen välillä. Pangaa käytetään aseen lisäksi yleisesti sokeriruon leikkaamiseen.


title: Viidakkoveitsi

text: Filippiiläinen "boloveitsi" on hyvin samankaltainen työkalu, mutta teräosa on painavampi antaen sille enemmän kärkiosalle leikkausvoimaa. Sodankäyntiin tarkoitettua pidempää ja kapeampaa boloa kutsutaan nimellä "itak". Sitä käytettiin Filippiinien itsenäisyyssodassa espanjalaisia vastaan, ja myöhemmin se muotoutui itsenäisyystaistelijoiden tunnusmerkiksi. Boloveitsi löytyy useimmista filippiiniläisistä kodeista joissa sitä käytetään keittiössä ruoanvalmistuksessa.


title: Viidakkoveitsi

text: Muita samankaltaisia työkaluja ovat Malesiassa ja Indonesiassa esiintyvät "parang-veitsi" sekä "golok". Nämä veitset ovat kuitenkin usein lyhyempiä ja terältään paksumpia, ja niiden käyttöalue on puuston harvennuksessa. Nepalilaista "kukria" käytetään usein machetea lähellä oleviin samantyyppisiin tehtäviin. Myös kiinalainen sapeli dao on myös rakenteeltaan samankaltainen.


title: Viidakkoveitsi

text: Eteläisessä Brasiliassa Rio Grande do Sulin maakunnassa machete on pääsääntöisesti alkuperäisasukkaiden käytössä. Sitä käytettiin tienraivaukseen viidakoissa sekä taistelussa Brasilian imperiumia vastaan "farrapos sodassa" (”War of Tatters”). Alueen asukkaat kutsuvat machetea nimellä ”facão” tai ”facón” (kirjaimellisesti ”iso veitsi”). Nykyaikana alueella miehet käyttävät machetea kuvaamaan taistelua tanssimalla tanssia nimeltä "dança dos facões", (machete tanssi).


title: Viidakkoveitsi

text: Macheten valmistuksessa lopputuloksen laadun perustana on oikein valitut valmistusmateriaalit sekä terän muoto. Aikoinaan paras ja kuuluisin valmistaja oli Collins Company Collinsvillen kaupungista, Connecticutin osavaltiossa Yhdysvalloissa. Yhtiön maine oli niin arvostettu että hyviä machete-veitsiä kutsuttiin nimellä ”un Collins.” Nykyään suurimpia macheten valmistajia ovat Cumberland Knife Works, Condor Tool and Knives sekä Tramontina.


title: Viidakkoveitsi

text: 1950-luvulta lähtien valmistusmäärien pienentyessä machete-veitsien laatu on heikentynyt. Nykyajan modernit tehtaalla tehdyt veitset ovat hyvin yksinkertaisia rakenteeltaan. Niiden terä kulkee koko rakenteen läpi ja säilä on valmistettu yhdestä teräslevystä. Tästä syystä terä on tasapaksu ilman kärjen kaarevaa muotoa, aiheuttaen teräosan heikentyneen leikkaustehon. Tämän lisäksi kahva on usein yksinkertainen kaksiosainen pyöristys ruodon ympärillä. Leikkuuterän muoto on yksipuolinen leikkaus, vaikkakin osa valmistajista tekevät teroittamiseen paremmin soveltuvia leikkauskulmia. Kahvaosaan on usein kiinnitetty pieni lenkki kantamisen ja kädessä pitämisen helpottamiseksi. Kuljetusta varten veitsen mukana tulee myös usein nahkainen tuppi. Vaikka tällä tavalla vamistettu machete on karu ja yksinkertainen, veitsen tuppi on usein koristeltu alueilla jossa machetea pidetään arvossa.


title: Viidakkoveitsi

text: Terän kovuus on tärkeää macheten rakenteen takia. Veitsi ottaa vastaan suurta vääntöä sekä iskuvoimaa ohueen teräänsä nähden, joten kovuuden ollessa tarpeeksi hyvä kestävyys on toissijainen haluttu ominaisuus. Esimerkiksi jousiteräs (”spring steel”) kovuudet 1050–1095 soveltuvat hyvin macheten valmistukseen, vaikkakin paremmissa veitsissä käytetäänkin enemmän jälkimmäistä laatua, joita on myös melko helppo teroittaa. Ruostumaton teräs ei ole paras valinta sillä se ei kestä kovinkaan hyvin jatkuvia tärähdyksiä, mikä lisää terän hajoamisen todennäköisyyttä. Kovetuksen jälkeen monet terät lämpökäsitellään parhaan kovuuden varmistamiseksi . Tämä myös helpottaa teroittamista.


title: Viidakkoveitsi

text: Hyvin valmistetussa machetessa on kärkiosan muodostava ulospäin kaareva tai tasainen kärki veitsen puolivälistä lukien. Laadukkaassa machetessa on myös usein teräosastaan hieman kahvasta kärkeen oheneva paksuus.


title: Kaarle Nordlund

text: Kaarle Nordlund (24. tammikuuta 1889 Nakkila – 8. tammikuuta 1943) toimi Tampereen kaupunginjohtajana vuodesta 1929 kuolemaansa asti.


title: Kaarle Nordlund

text: Nordlundin vanhemmat olivat Adam Nordlund ja Aliina Kässi. Hän toimi harjoittelijana Valtion rautateillä 1907–1914 ja suoritti samalla Vaasan kauppakoulun 1911. Vuosina 1914–1919 Nordlund oli Jyväskylän kirjapaino -nimisen sanomalehtiyhtiön isännöitsijänä Jyväskylässä. Vuonna 1919 hän muutti Tampereelle ja hänestä tuli pian yksi kaupungin sosiaalidemokraattien johtohahmoista. Nordlund valittiin Tampereen kaupunginvaltuustoon vuonna 1922 ja seuraavana vuonna hänestä tuli kaupunginvaltuuston varapuheenjohtaja.


title: Kaarle Nordlund

text: Kun Tampereen kunnallishallinto uudistettiin vuonna 1929, Nordlund valittiin samassa yhteydessä Tampereen ensimmäiseksi kaupunginjohtajaksi. Nordlund oli mukana myös Suomen kaupunkiliiton toiminnassa vuodesta 1926 alkaen sen hallituksessa ja raha-asiainvaliokunnassa.


title: Kaarle Nordlund

text: Nordlund kuoli 54-vuotiaana pitkän sairauden jälkeen tammikuussa 1943.


title: Continental Cup 2006–2007

text: Jääkiekon Continental Cup järjestettiin kaudella 2006-2007 kymmenennen kerran. Lopputurnaus pelattiin kolmannen kerran peräkkäin Székesfehérvárissa, Unkarissa. Lopputurnauksessa pelasivat isäntäjoukkue Alba Volan, Tampereen Ilves, Avangard Omsk Venäjältä ja karsintojen kautta lopputurnaukseen selvinnyt Junost Minsk Valko-Venäjältä.


title: Continental Cup 2006–2007

text: Ottelut


title: Continental Cup 2006–2007

text: Ottelu


title: Continental Cup 2006–2007

text:
Ottelut
Pistepörssi


title: Phu Phan (vuoristo)

text: Phu Phan () on vuorijono Thaimaassa, joka jakaa Khoratin laakion kahteen altaaseen: pohjoiseen Sakon Nakhonin altaaseen ja eteläiseen Khoratin altaaseen. Sen korkein huippu yltää 630 metrin korkeuteen meren pinnasta.


title: Phu Phan (vuoristo)

text: Phu Phanin vuorijono levittäytyy seuraavien provinssien alueelle: Nongbua Lamphu, Khon Kaen, Udon Thani, Sakon Nakhon, Nakhon Phanom, Kalasin ja Mukdahan.


title: Phu Phan (vuoristo)

text: Vuorijonon huiput ovat muodoltaan laakeita ja pöytämäisiä, josta juontaa niiden nimikin ("phu" tarkoittaa "vuorta" laon kielessä ja isanin murteessa; "phan" taasen on "jalusta" tai "tarjotin").


title: Phu Phan (vuoristo)

text: Vuorilla sijaitsee Phu Phanin kuninkaallinen palatsi. Muita nähtävyyksiä alueella ovat Nam Ounin patoallas ja Prasat Phu Phekin khmeriläisen temppelin rauniot vuodelta 1050. Alueella on kolme kansallispuistoa: Phu Phan, Phu Kao - Phu Phan Kham ja Phu Pha Lek.


title: Lil’ Kim

text: Kimberly Denise Jones (s. 11. heinäkuuta 1976 Brooklyn, New York, New York), taiteilijanimeltään Lil’ Kim, on yhdysvaltalainen rap-artisti ja näyttelijä. Hänet tunnetaan kiistanalaisesta imagostaan ja sanoituksistaan. Hän oli osa Biggie Smallsin perustamaa Junior M.A.F.I.A. -ryhmää.


title: Lil’ Kim

text: Heinäkuussa 2005 Kim tuomittiin vuodeksi ehdottomaan vankeuteen väärästä valasta. Hänet vapautettiin 3. heinäkuuta 2006, kun hän oli kärsinyt tuomiostaan noin kymmenen kuukautta.


title: Lil’ Kim

text: Kim on riidoissa rap-artisti Nicki Minajin kanssa.


title: Lucia Popp

text: Lucia Popp (12. marraskuuta 1939 – 16. marraskuuta 1993) oli Tšekkoslovakiassa syntynyt sopraanolaulaja.


title: Lucia Popp

text: Popp esiintyi ensimmäistä kertaa julkisesti Bratislavassa ollessaan 23-vuotias. Tällöin hän lauloi "Yön kuningattaren" osuuden Mozartin "Taikahuilussa". Kun Herbert von Karajan kuuli Poppin laulavan 1963, hän tarjosi tälle tilaisuutta tulla esiintymään Wienin valtionoopperaan. Popp hyväksyi ja saikin pian kolmen vuoden esiintymissopimuksen.


title: Lucia Popp

text: Vuonna 1966 Popp pääsi esiintymään Covent Gardenin oopperaan Lontooseen, jossa hänellä oli osuus Giuseppe Verdin oopperassa "Un ballo in maschera". Sopraano pääsi pian laulamaan myös New Yorkin Metropolitan-oopperaan.


title: Lucia Popp

text: Poppin tunnetuin rooli oli pitkään Yön kuningatar Taikahuilussa. Pian hän omaksui rooleja myös muista Mozartin teoksista sekä esimerkiksi Richard Straussin ja Leoš Janáčekin oopperoista. Hän teki yhteistyötä useiden tunnettujen kapellimestarien, kuten Leonard Bernsteinin, Lorin Maazelin, Neville Marrinerin, Charles Mackerrasin, Rafael Kubelikin, Bernard Haitinkin ja Georg Soltin kanssa.


title: Lucia Popp

text: Popp menehtyi pahanlaatuiseen aivokasvaimeen 1993, ollessaan 54-vuotias.


title: Vallentunan kunta

text: Vallentunan kunta () on Tukholman läänissä sijaitseva Ruotsin kunta. Maakuntajaossa se kuuluu Uplantiin. Kunnan keskustaajama on Vallentuna.


title: Vallentunan kunta

text: Kunnan maapinta-ala on 357,74 neliökilometriä (1.1.2016) ja asukasluku 32 380 henkeä (31.12.2015).


title: Vallentunan kunta

text: Vallentunan naapurikuntia ovat Österåker, Täby, Upplands Väsby, Sigtuna ja Norrtälje.


title: Vallentunan kunta

text: Taajamien ulkopuolella maisemaa hallitsevat maanviljelysseudut järvineen ja jokineen. Omakotiasuminen on hyvin yleistä Vallentunassa. Vuoden 1970 jälkeen kunnan väkiluku on yli kaksinkertaistunut. Kasvun taustalla vaikuttavat kunnan luonnonläheisyys ja sijainti vain 30 minuutin etäisyydellä Tukholmasta.


title: Vallentunan kunta

text: Vuonna 2007 kunnassa oli 75,99 km² peltoa, joten saman ajankohdan maapinta-alaan vertaamalla saadaan peltojen osuudeksi 21,1 prosenttia kunnan maapinta-alasta.


title: Vallentunan kunta

text: Vanha Garnin pitäjä liitettiin Össebyn pitäjään jo vuonna 1838, jonka jälkeen pitäjän nimeksi tuli Össeby-Garn. Vuoden 1862 kunnallislakien astuttua voimaan nykyisen Vallentunan alueen kahdeksan pitäjää muodostivat kukin oman maalaiskunnan. Vuonna 1952 niistä muodostettiin kaksi "suurkuntaa":Vuoden 1971 kuntauudistuksessa nämä kunnat yhdistettiin Vallentunan kunnaksi ja uuden kunnan keskustaajamaksi tuli Vallentuna.


title: Vallentunan kunta

text: Vaakunaselitys: "Vaakasuuntaan jaetun kilven yläosassa hopeisella pohjalla punainen kotka ja vihreässä alaosassa kultainen kirves molemmilla puolillaan kaksi kuusikulmaista tähteä niinikään kultaa." (Ruotsiksi "Sköld delad av silver, vari en röd örn, och av grönt, vari en bila av guld mellan två sexuddiga stjärnor, likaledes av guld.")


title: Vallentunan kunta

text: Vaakuna luotiin Vallentunalle vuoden 1952 kuntaliitoksen jälkeen. Symbolit otettiin Vallentunan kihlakunnan ja Seminghundran kihlakunnan sineteistä. Vuoden 1971 kuntauudistuksessa vaakunaa ei muutettu, vaikka kunnan alue kasvoi.


title: Vallentunan kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 676 Suomessa syntynyttä, mikä vastasi 2,3 prosenttia kunnan väestöstä.


title: Vallentunan kunta

text: Vielä vanhempien vuoden 1984 lopun tietojen mukaan 8,1 prosenttia kunnan asukkaista oli ulkomailla syntyneitä. Tuolloin kunnassa asui 656 Suomessa syntynyttä, mikä vastasi 3,4 prosenttia kunnan väestöstä.


title: Vallentunan kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 231 743 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 172 000 kruunua.


title: Vallentunan kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Vallentunan kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Vallentunan kunta

text: Kunnassa on 6 taajamaa, joiden osuus kunnan väestöstä vuoden 2010 lopussa oli 82,3 prosenttia. Taajamien ulkopuolella asui tuolloin 5 332 asukasta. Seuraavassa on lueteltu kunnan alueella sijaitsevat taajamat väkilukuineen:


title: Vallentunan kunta

text: Kunnan keskustaajama on lihavoitu. Asteriskilla (*) merkityt taajamat kuuluvat tähän kuntaan vain osittain, ja edellä on merkitty kunkin taajaman tähän kuntaan kuuluvan osan väestö. Koko Vallentunan taajamassa on 29 519 asukasta, ja se kuuluu osittain myös Täbyn kuntaan.


title: Vallentunan kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Vallentunan kunta

text: Asteriski (*) tarkoittaa, että pientaajama kuuluu osittain toiseenkin kuntaan. Björkholmen + Bylet kuuluu osin myös Norrtäljen kuntaan.


title: Vallentunan kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Vallentunan kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Vallentunan kunnanvaltuustossa vuodesta 1973 lähtien.


title: Vallentunan kunta

text: Vallentuna-nimi kirjoitettiin vuonna 1253 muodossa "Valændatunum", jossa on kaksi osaa: "Valændar" ja "Tuna". Nimen katsotaan useimmiten tarkoittavan ilmaisua "Valandsbornas tuna". Valand-sanan alku osa "Val" voi tarkoittaa samaa kuin "vall" eli ruohoa kasvavaa laidunmaata. Sana "tuna" puolestaan voi tarkoittaa "aidattua".


title: Vallentunan kunta

text: Vuodesta 2016 alkaen kunta on jaettu seuraaviin piireihin:


title: Vallentunan kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Vallentunan kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Japanese chin

text: Japanese chin () on japanilainen kääpiökoirarotu. Suomessa rodun suosio on ollut vakaa 1970-luvulta lähtien, mutta viime vuosina se on alkanut hieman laskea. Pentuja syntyy vuosittain noin 80 ja koko kanta on noin 4 000 yksilöä.


title: Japanese chin

text: Luonteeltaan japanese chin on lempeä, eloisa, leikkisä, kiltti ja tottelevainen. Chineillä ei varsinaisesti ole miellyttämisenhalua, mutta oikealla motivoinnilla, esimerkiksi makupaloilla saat chinin toimimaan hyvin. Ne oppivat erittäin nopeasti uusia ja erilaisia asioita. Temppuja on helppo opettaa. Myös pienille koirille sopiviin lajeihin kuten TOKOon, DOBOon,aglityyn ja rallytokoon chinit sopeutuvat hyvin. Ne eivät hauku juurikaan eivätkä välitä muista koirista. Chinit rakastavat vapaana juoksemista esimerkiksi omalla pihalla tai metsässä. Ne eivät vaadi erityisen pitkiä hihnalenkkejä, mutta nauttivat niistäkin.


title: Japanese chin

text: Japanese chin on väriltään mustavalkoinen tai punavalkoinen. Säkäkorkeus on noin 25 cm, naaras on urosta hieman pienempi. Pää on pyöreä, kuono lyhyt, silmät suuret ja ulkonevat. Turkki on tuuhea, pitkä ja silkkinen. Runko on neliömäinen.


title: Japanese chin

text: Japanese chinin turkki on pitkä ja silkkinen, mutta sen turkinhoito ei ole kovin hankalaa. Pysyäkseen kunnossa turkki vaatii kuitenkin säännöllistä ja perusteellista hoitoa. Pesu kuukauden parin välein on tarpeen ja harjaus pari kertaa viikossa. Etenkin korvakarvat täytyy kammata huolellesesti, sillä pitkien karvojen takia korvat takkuuntuvat helposti. Ulkokorvia kannattaa myös putsata säännöllisesti, sillä korvien roikkuessa alaspäin ne myös likaantuvat herkemmin.


title: Irti (Ismo Alangon albumi)

text: Irti on Ismo Alangon albumi vuodelta 1996. Levy on Alangon kokeilu tehdä albumi kiireessä. ""Levyt tulee sen myötä, että on materiaalia. No, olen semmoisenkin tehnyt kerran, että on päätetty tehdä levy nyt - kaksi viikkoa aikaa, selkä seinää vasten, ja biisit siitä. Mutta se ei ole ihanteellisin tapa tehdä. Kyllä se levy julkaistiinkin [Irti], mutta yleensä on lähdetty siitä, että musiikin täytyy olla ensin, ja sitten aletaan miettiä levyjä."" Levyn kokoonpano keikkaili ilman "Izmo" Heikkilää nimellä Ismo Alanko & Vapaat Soittajat. Levyltä julkaistiin single, jolla on Izmon remix-versiot kappaleista "Kriisistä kriisiin" ja "Rokin kreivi" sekä levyllä julkaisematon kappale "Muutetaan pois".


title: Irti (Ismo Alangon albumi)

text: Kaikki kappaleet säveltänyt ja sanoittanut Ismo Alanko, sovittanut Alanko paitsi "Piste" (Alanko - Heikkilä) ja "Aika kuolla" (Alanko - Kätkä).


title: Kansanusko

text: Kansanusko tarkoittaa kansanperinteessä ilmeneviä käsityksiä yliluonnollisesta: taiat, enteet, tarinat, legendat ja muut vastaavat.


title: Sadruddin Aga Khan

text: Prinssi Sadruddin Aga Khan KBE (persiaksi: صدرالّدين آغا خان, "Ṣadr ad-Dīn Āghā Khān") (17. tammikuuta 1933 – 12. toukokuuta 2003) oli UNHCR:n pääsihteeri vuosina 1965–1977. Hänen UNESCO-aikanaan tapahtui muun muassa Assuanin padon rakentaminen ja Abu Simbelin temppelin siirto.


title: Sadruddin Aga Khan

text: Aga Khan syntyi Neuilly-sur-Seinessä Ranskassa.Sadruddinin isä oli Aga Khan III ja äiti Andrée Carron. Sadruddin sai koulutuksensa Lausannessa ja Yhdysvalloissa. Ollessaan UNHCR:n pääsihteeri hän asui Genevessä Sveitsissä. Ennen UNHCR:n pääsihteerinä hän oli UNESCO:n jäsen vuodesta 1961.


title: Sadruddin Aga Khan

text: Sadruddinin velipuoli Aly Khan, joka oli YK:n yleiskokouksen varapuheenjohtaja ja edusti Pakistania, oli naimisissa lyhyen aikaa Hollywood-tähden Rita Hayworthin kanssa. Nykyinen Aga Khan on Sadruddhin veljenpoika Aga Khan IV.


title: Sadruddin Aga Khan

text: 27. elokuuta vuonna 1957 hän nai Bellerivessa Sveitsissä anglo-intialaisen mallin Nina Dyerin (s.1930-d.1965) joka oli saksalaisen teollisuusmiehen paroni Hans Heinrich Thyssen-Bornemiszan entinen vaimo. Dyern kääntyi islamiin häiden aikana. He erosivat vuonna 1962. Vuonna 1972 hän nai Länsi-Intian saaristossa englantilaisen Catherine Aleya Beriketti Sursockin (s. 1938).


title: Sadruddin Aga Khan

text: Sadruddin kuoli syöpään Bostonissa Yhdysvalloissa.


title: Sadruddin Aga Khan

text: Aga Khanilla oli Ranskan, Iranin ja Sveitsin kansalaisuudet. Hän puhui sujuvasti ranskaa, englantia, saksaa, italiaa, farsia ja arabiaa.


title: Sadruddin Aga Khan

text: UNHCR:n pääsihteerinä Sadruddin joutui käsittelemään muun muassa Bangladeshin itsenäisyyssodan seurauksena syntynyttä pakolaisvirtaa ja hutujen massapakoa Burundista Tansaniaan sekä vietnamilaisten venepakolaisten auttamista. Vuonna 1972 Ugandassa Idi Amin karkotti tuhansia aasialaisia, mikä oli yksi Aga Khanin vaikeimmista ongelmista. Sadruddin kilpaili n virasta 1981 muttei tullut valituksi.


title: Kangasmetsä

text: Kangasmetsä on viileän ilmastovyöhykkeen tavallisin metsätyyppi. Se on tavallisimmin havumetsää eli taigaa. Kankaan maalaji on tavallisesti moreenia. Karuimmilla kankailla peruskallio on lähellä maanpintaa tai kiviaines on niin suurirakeista, että sadevesi läpäisee sen huuhtoen mukanaan mahdolliset ravinteet. Rehevämmillä kankailla maaperä on savipitoista ja tiivistä, jolloin ravinteiden huuhtoutuminen on vähäisempää. Ääripäiden väliin sijoittuvat sora-, hiekka-, hieta- ja hiesumaat, joissa kivirakeiden koko vaihtelee, ja huuhtoutuminen on siten vaihtelevaa.


title: Kangasmetsä

text: Kangasmetsän maannos on kerroksellinen podsolimaannos, jonka kerrokset ovat karike, hapan kangashumus, vaalea huuhtoutumiskerros, punertavanruskea rikastumiskerros ja pohjamaa. Kasvien juuret ja sienirihmastot sitovat ohuen kangashumuskerroksen huopamaiseksi matoksi. Kangasmetsän maaperäeläimistö on köyhempää kuin lehdoissa, hajottajina toimivat pääasiassa sienet. Lehtomaisissa kangasmetsissä humus muistuttaa eniten lehtomultaa.


title: Kangasmetsä

text: Kankaan pohjakerroksessa on ruohoja ja heiniä vähän, mutta varpuja runsaasti. Tyypillisiä ruohovartisia kasveja ovat muun muassa kangas- ja metsämaitikka, kielo, käenkaali, metsäimarre, metsätähti, nuokkuhelmikkä ja valkovuokko. Karummilla kankailla varvuista tavataan myös variksenmarjaa, suopursua ja sianpuolukkaa. Päätehakkuualoille syntyy elinvoimaisia kastikka-, maitohorsma-, metsälauha- ja vadelmakasvustoja. Pensaskerroksessa vallitsevat havu- ja lehtipuiden taimet sekä muun muassa pihlaja, korpipaatsama, kataja ja eräät pajut.


title: Kangasmetsä

text: Kankaan runsaimpia nisäkkäitä ovat muun muassa myyrät, hiiret ja päästäiset, sekä metsäjänis, orava, hirvi, kettu, kärppä, näätä, mäyrä, poro ja metsäkauris. Harvalukuisempia ovat muun muassa ilves, karhu, liito-orava, metsäpeura, pohjanlepakko, susi ja valkohäntäpeura.


title: Kangasmetsä

text: Kangasmetsän pesimälinnusto koostuu etupäässä havumetsien lintulajeista. Tavallisimpia lajeja ovat muun muassa peippo, metsäkirvinen, punarinta, pajulintu, vihervarpunen, hippiäinen, järripeippo, tiltaltti, laulurastas, punakylkirastas, mustarastas, harmaasieppo, hömötiainen, töyhtötiainen, talitiainen, leppälintu, sepelkyyhky, käpytikka, palokärki, pyy, metso ja teeri. Eteläsuomalaisen kangasmetsän lintutiheys on keskimäärin noin 200 paria neliökilometriä kohti. Tiheys luonnollisesti vaihtelee suuresti kangasmetsien ominaisuuksien perusteella. Suurimmat tiheydet mitataan lehdoissa ja lehtomaisissa kankaissa, pienimmät karuilla kankailla. Varttuneessa, tiheän alikasvoksen omaavassa sekametsässä tiheys on suuri verrattuna harvennettuun tasaikäiseen ja yksilajiseen metsään. Avohakkuun jälkeen pesimälinnuston määrä romahtaa, mutta taimikon varttuessa laji- ja parimäärä kasvavat. Ikimetsissä tiheys ei kuitenkaan ole suurin mahdollinen, mutta siellä tavataan pesivinä vaateliaita vanhan metsän lajeja, kuten kanahaukka, kehrääjä, kulorastas, kuukkeli, pikkusieppo, pohjantikka, puukiipijä, viirupöllö ja pohjoisessa sinipyrstö.


title: Kangasmetsä

text: Suomalaisessa metsätyyppiluokituksessa kangasmetsät jaetaan ravinne- ja vesitalouden perusteella kasvupaikkatyyppeihin ja nämä pintakasvillisuuden perusteella metsätyyppeihin:


title: Sankt Gallen

text: Sankt Gallen eli St. Gallen (, , , ) on Sankt Gallenin kantonin pääkaupunki Koillis-Sveitsissä, noin 65 kilometriä Zürichistä itään, lähellä Bodenjärveä ja Liechtensteinin ja Itävallan rajan tuntumassa.


title: Sankt Gallen

text: Kaupungin katsotaan saaneen alkunsa vuonna 612 irlantilaisen munkki Galluksen asetuttua asumaan erakkomajaan Steinachin joen varrelle. Kaupunki on kehittynyt hänen muistokseen noin vuonna 720 perustetun St. Gallenin luostarin ympärille, joka on Unescon maailmanperintökohde.


title: Sankt Gallen

text: Kaupungista oli 1200-luvulle tultaessa kehittynyt tärkeä kauppapaikka, ja siellä tuotettiin vientiin maineikkaita pellavakankaita. Keskiajan lopulla St. Gallen oli ainoa sveitsiläinen kaupunki, jolla oli edustustoja ulkomailla. Joachim von Watt toi kaupunkiin uskonpuhdistuksen vuonna 1529, jolloin kaupungissa puhkesi levottomuuksia. Luostari säilyi kuitenkin katolisena saarekkeena muutoin protestanttisessa kaupungissa. 1700-luvun alkupuolella puuvilla alkoi syrjäyttää pellavan asemaa, ja St. Gallenissakin tuotantotekniikat muuttuivat. Vientiä harjoittava puuvillateollisuus työllisti vuonna 1790 noin 40 000 naista. Vuonna 1803 St. Gallen ympäröivine alueineen liittyi Sveitsin liittovaltioon uutena protestanttisena kantonina, minkä seurauksena luostari lakkautettiin vuonna 1805.


title: Sankt Gallen

text:
1820-luvulla St. Galleniin tulivat kehruukoneet, ja alkoi sen kulta-aika. Vuonna 1913 St. Gallenilla oli hallussaan maailman tekstiilituotannosta puolet, josta se laski 2000-luvun alkuun mennessä 0,5 prosenttiin.
St. Gallen tunnetaan teollisuuskaupunkina, jonka päätuotantoaloja ovat puuvilla-, lasi- ja metalliteollisuus. Puuvillatuotanto keskittyy nykyisin erikoistuneisiin pienyrityksiin, jotka toimittavat korkeatasoisia designtuotteita maailman johtaville muotitaloille. Esimerkiksi Lacosten kuuluisa krokotiililogo on tuotettu St. Gallenissa. Suuri osa tarkkuustyöstä tapahtuu edelleen käsityönä työllistäen noin 2 000 ihmistä.


title: Sankt Gallen

text: Moottoritie A1 kulkee Sankt Gallenin kautta. Kaupunki on rautateiden solmupiste: SBB:n rautatie Winterthurista Rorschachiin kulkee sen kautta. Lisäksi Appenzeller Bahnenin rautatiet Herisauhun, Appenzelliin ja Trogeniin sekä Schweizerische Südostbahnin rata Romanshorniin alkavat Sankt Gallenista. St. Gallen-Altenrheinin lentoasema sijaitsee noin 15 kilometriä kaupungista itään, aivan Itävallan rajalla.


title: Sankt Gallen

text:
St. Gallenissa toimii vuonna 1898 perustettu yliopisto Universität St. Gallen, HSG.
FC St. Gallen on sanktgallenilainen jalkapalloseura.


title: Sankt Gallen

text: St. Gallenin luostarin yhteydessä on merkittävä vuonna 1767 valmistunut, Peter Thumbin suunnittelema barokkikatedraali, ja sitä ympäröi pittoreski vanhakaupunki.


title: Sankt Gallen

text: Ruotsin kuningas Kustaa IV Aadolf, Suomen viimeinen kuningas, kuoli Sankt Gallenissa vuonna 1837.


title: Arar

text: Arar () on Saudi-Arabiassa pohjoisen al-Hudud aš-Šamaliyahin rajaprovinssin pääkaupunki. Al-Hudud aš-Šamaliyahin provinssilla on yhteistä rajaa Irakin kanssa.